EiTB Focus, 2020ko martxoak 3: Voxek ordezkaritza lor lezake Legebiltzarrean\nEiTB Focusen arabera, EAJk irabaziko lituzke autonomikoak, eta EH Bildu eta PSE-EE izango lirateke bigarren eta hirugarren indarrak. Barne-krisiek kalte egin liezaiekete PPri eta Elkarrekin Podemosi.\nVox Eusko Legebiltzarrean sartu daiteke, EiTB Focus inkestaren arabera\nVoxek ordezkaritza lor lezake Eusko Legebiltzarrean apirilaren 5eko hauteskundeetan, Araban aulki bat lortuta, hemezortzigarren EiTB Focusen arabera. EiTB Taldearen hauteskunde-inkestak A5erako boto-asmoaz galdetu die EAEko herritarrei.\nInkestaren arabera, EAJk irabaziko lituzke hauteskundeak, 2016an baino 3 legebiltzarkide gehiago ere lortuta, eta barne-krisiek kalte egin liezaiekete PPri eta Elkarrekin Podemosi; alderdi moreak lau ordezkari ere gal litzake (2016an 11 izan zituen).\nEiTB Focusek bildutako datuak ikusita, PPk eta Ciudadanosek osatutako koalizioak ez luke lortuko batak eta besteak aurreko hauteskundeetan lortutako botoak biltzerik; izan ere, PP minimo historikoetatik gertu egongo litzateke, Alfonso Alonsok EAEko PPren Presidentetza utzi ondoren. EH Bilduk 2016ko bigarren postuari eutsiko lioke, eta PSE-EE hirugarren indar politikoa izango litzateke; baliteke Idoia Mendia buru duen hautagaitzak lau ordezkari gehiago ere lortzea.\nHala, EAJk 2016ko irailean lortutako garaipena berretsiko luke. EiTB Focusen arabera, jeltzaleek botoen % 40,7 eskuratuko lituzkete, 31 aulkirekin; hau da, aurrekoan baino 3 gehiago. EH Bilduk bozen % 23,2 lortuko lituzke, eta 2016an baino ordezkari bat gehiago izan lezake (18 erdietsi zituen). PSE-EE hirugarren indarra izango litzateke, 11-13 aulkirekin (botoen % 14,5, 2016an baino ia hiru puntu gehiago). Elkarrekin Podemosek 11 aulki bereganatu zituen 2016an, eta 7-9 izango lituzke orain (botoen % 10,6). PP+Cs koalizioak 5-6 ordezkari lortuko lituzke, botoen % 7,3 erdietsita (PPk 9 legebiltzarkide izan zituen 2016an), eta baliteke Voxek ordezkaritza lortzea Eusko Legebiltzarrean, aulki batekin, botoen % 1,9 bereganatuta.\nDatuak lurraldez lurralde aztertuta, Araban EAJ izango litzateke irabazlea, 9 aulki lortuta; EH Bildu bigarren postura igoko litzateke, 5-6 aulkirekin, eta PSE-EE hirugarren postuan kokatuko litzateke, 4-5 ordezkari eskuratuta. PP+Cs koalizioa laugarren indarra izango litzateke (2016an, PPk bigarren postua lortu zuen), 3 ordezkarirekin, eta Elkarrekin Podemosek ere 3 izango lituzke. Voxek ordezkaritza izan lezake lehen aldiz, Araban legebiltzarkide bat lortuta; lurralde honetan, EiTB Focusen arabera, EH Bilduk, PSE-EEk eta Voxek aulki bat izango lukete lehian.\nBizkaian, EAJk 2016ko garaipena berretsiko luke, 12 ordezkarirekin. Jeltzaleen atzetik, bigarren tokian, EH Bildu kokatuko litzateke, 5 legebiltzarkide lortuta, eta jarraian PSE-EE, 4rekin. Elkarrekin Podemosek bi izango lituzke ziur eta beste bat ere izan lezake, eta PPk eta Ciudadanosek osatutako koalizioak, bi ala bakarra. Azken aulki hori lortzeko, Elkarrekin Podemos eta PP+Cs lehiatuko dira Bizkaian.\nGipuzkoan, EiTB Focusen arabera, EAJk berriro irabaziko luke, 10 aulki eskuratuta; EH Bilduk 8 izango lituzke, eta PSE-EEk 3-4. Elkarrekin Podemosek 3-2 lortuko lituzke, eta PP+Cs koalizioak bat. Lurralde honetan, PSE-EE eta Elkarrekin Podemos azken aulkia lortzeko lehiatuko dira, EiTB Taldearen inkestak aurreikusten duenez.\nAbstentzioa % 32,1ekoa izango litzateke A5ean; 2016an, ia % 40koa izan zen.\nHalaber, EiTB Focusek lehendakarigaien gaineko balorazioa egiteko eskatu diete EAEko herritarrei (2016an ordezkaritza lortu zuten alderdien lehendakarigaien gaineko balorazioa eskatu diete). Hala, EAJko lehendakarigai Iñigo Urkulluk lortu du batez besteko notarik altuena, 6,29, eta EH Bilduko hautagai Maddalen Iriartek ere gaindituko luke, 5,71 jasota. PSE-EEko Idoia Mendiak 4,67 izango luke, Elkarrekin Podemoseko Miren Gorrotxategik 4,32, eta PP+Cs koalizioko Carlos Iturgaizek 1,41.\nInkesten % 21,6 euskaraz egin dira, eta gainerako % 78,4, gaztelaniaz.\nLanda-lana 2020ko otsailaren 25a eta otsailaren 27a bitartean egin zuten telefonoz elkarrizketak eginez. Galdeketen batez besteko iraupena 3 minutu eta 26 segundokoa izan zen: motzenak 2 minutu iraun zuen, eta luzeenak, 9 minutu.


Argia :: Independentzia ala etnokrazia?\nLarrun Independentzia ala etnokrazia?\n2013-03-31\t5 0 Tweet\nDuela 25 urte, ospatu zen II. Euskal Mundu Biltzarra eta nazionalismoaren atalean parte hartu zuen Walker Connorrek, nazionalismoaren mundu ikerle nagusienetako bat. Bere hitzaldian esan zuen: “Autodeterminazioaren doktrinak, hala nahi badu, edozein naziok banatzeko eskubidea duela dio. Baina estatu ugariko hauteskunde-datu eta iritzi-inkesten arabera, estatu demokratiko baten baitan bizi den gutxiengo nazional bateko kide tipikoak etnokrazia nahi du, baina ez independentzia”. Hau da, “bereek” agindu diezaiotela nahi du, “gureen” agindua legitimoa kontsideratzen du. Gauza bera nahi da gure gizartean ere, eta erabakitzeko eskubide edo subiranotasunaren arropekin janzten dugu etnokraziaren nahia.\nEgia da gure gizarte potentzialean, erkidegoa gehi Nafarroa, abertzaletasunak baduela oinarririk, eta gutxi gora behera Erkidegoan edonolako baldintzetan independentziaren hautua %35 egiten du. Nafarroan, portzentaia eskasagoa da, normala den moduan. Berdin da zein erakunde hartzen dugun datuetarako: Euskobarometroa edo Soziometroa. Inon egitekotan, independentziaren aukerak bakarrik irabaziko luke Gipuzkoako lurraldean.\nZer dago gure gizartean? Nolako osaera soziodemografikoa eta zer nolako hautu politikoak egiten dira? Hona hemen Connorrek aipatzen dituen joera eta datu batzuk, Euskal Herrian ere errez eta erruz aurkitzen ditugunak: 1) Egia da Estatu espainiarrekiko afektu eskasa dagoela; 2) Nolanahi ere, kontzientzia abertzaledun askok estatuarekiko lokarri afektiboak ere baditu, batzuk azalekoak, beste batzuk sakonagoak; 3) Mugimendu abertzalea indartsua izan arren, abertzale ugari ez dago banatzearen alde; 4) Gorabehera puntualez aparte, independentziaren aldeko jende kopuruaren portzentajea mantendu egiten da; 5) Gehiago nahi izaten da sistema politikoaren baitan autonomia handitu independentzia lortu baino; 6) Hauteskundeetako boto abertzalea ez da independentziaren aldeko jarreraren neurgailu aproposa izaten; 7) Independentziaren zaleak gizarte talde eta adin guztietan daude; 8) Nolanahi ere, atxikimendurik handiena 35 urtetik beherakoek eta ikasketa maila eta errenta altuetakoak ematen dute; 9) Normalean, independentziaren aldekoenetarikoak profesionalak izaten dira, eta 10) 55 urtetik gorakoen artean zeharo gutxitzen da hautua.\nJarrera hauek oso errotuak daude euskal gizartean eta oso nabariak dira independentziaren oinarri sozialari buruzkoak. Abertzaletasunaren baitan marrak seinalatzeko garaia heldu da, barne hegemoniaren inguruko borrokan berdinak ez direla erakutsi behar dute eta alderdi abertzaleek. Ikuspegi honen arabera, Bildu/Sortu eta EAJ muturreko posizioetan leudeke eta lehenak independentistagoak lirateke eta bigarrenak ez hainbeste. Egia esanda, ez dut uste hau izan litekeenik egungo irizpide banatzailea, eta ez luke izan beharko. Hobe lukete, bai batzuk, bai besteek, gure gizarteko konstanteak aztertzea eta horren araberako objektu politikoak eraikitzeari ekitea. Konstante hauek esaten digute %45 euskaldunago sentitzen dela, % 15 espainolago eta %40 identitate bikoizduna. Esaten digute ere %45ak abertzaletzat duela bere burua eta %55ak ez abertzaletzat.\n35 urte daramatzate abertzale eta espainiar zaleek elkar kolonizatu nahian gurean, eta ez dute bestearen posiziorik ahuldu. Agian, parada taktiko (funtsean estrategiko) bat egiteko unea da. Zer nahi da benetan: independentzia ala etnokrazia? Nire usterako, etnokrazia bermatu eta ongitasunean oinarrituriko gizarte inklusiboa gure errasgu diferentzial modura jarrita agian epe oso ertainera independentziaren ateak zabalduko dira. Gainera, ametsak amesgaizto bilaka daitezke biziki desiratzen diren helburuak faktikoki lortu ezin direnean, eta ez dugu frustraziorik behar. Uste dut oraindik ez dugula nazioaren eraikuntzak suposatzen duena ulertu, ze eraikuntza politikoak ezin dira erreferentziatzat hartzen diren gizartearen konstanteen aurka egin. Egin daitezke, baina sufrimenduaz aparte ez dute ezer onik ekartzen. Nazioa eraiki behar bada, egiteke dago, eta egitekotan etorkizunean, ez iraganean. Atzerantz begiratuta, ez dago independentzia galdurik errestauratzerik!\n(*) Xabier Aierdi EHUko irakaslea da.


Benetako negoziazioaren alde irten dira kalera gizarte ekimeneko ikastetxeetako langileak\n2019/01/21 :: 1:57\n2018/02/09\tGizarte ekimeneko ikastetxeak\nEAEko gizarte ekimeneko ikastetxeetako langileak borrokan dira, hitzarmen berriaren negoziazioaren blokeoa dela eta. Martxoaren 20an greba egingo dutela jakinarazi dute aste honetan, eta, bitartean, mobilizazioekin aurrera jarraitzen dute. Atzo, esaterako, elkarretaratzeak egin zituzten Santutxun, Santurtzin eta Zornotzan.\nGizarte Ekimeneko sektoreak EAEko ikastetxe itunduen %70a hartzen ditu gutxi gora behera, eta 9.000 lagunetik gora egiten dute lan bertan. Hitzarmen berria adosteko negoziazioak azaroan eten ziren, eta, orduz geroztik, mobilizazioak hasi dituzte. Mobilizazio horien harira egin zituzten atzoko elkarretaratzeak Santutxun, Santurtzin eta Zornotzan.\nDatozen asteetarako aurreikusitako egitarauari dagokionez, otsailaren 22an, Bilbon, manifestazioa egingo dute. 19,00etan, Eskolapios ikastetxearen aurretik abiatuko dira (Erekalde EAE osoko langileak. Era berean, martxoaren 20an, ikastetxeak gelditzeko deia egiten dute, greba deialdi baten bitartez.


Peru Archives - Filipinetatik\nHasiera » Peru\nLehen urratsa lur tropikaletan\nPosted in Egunerokoa, Ekuador, Peru\nInora ez garamatzan Limako estresak ahituta utzi gaitu. Azken bi hilabeteetan nirekin batera bidaiatu duen Klaus penaz agurtu eta bideari berriz ere bakarrik ekin diot. Hiriburutik erdi ihesi noala sentitu dut. Cumbia-elektronikoa gogaigarriaren konpainian kilometro gehiegi egin behar izan ditut kostalde idorrari agur esateko. Azkenean kostata mendi berdeekin eta poliziaren muga kontrolarekin birtopatu naiz. Peru eta Ekuadorren arteko mugan nire iraungitako bisatuagatik polizia perutarrarekin...\nLima ez da ulerterraza\nPosted in Egunerokoa, Peru\nZaplazteko ederra hartu dugu Lima iritsitakoan. Bidaia honaino astunegia egin zaigu eta hiria iluntzen ari den honetan autobusak hautsez betetako hiri-arteria nagusiaren bazter batean botata uztea zertxobait galduak utzi gaitu. Gainera taxilarien oihu eta bozinek ez digute zer egin pentsatzen utzi. Azkenean taxilari batek tiraka Miraflores auzo “seguru” eta burgesera eraman gaitu. Lima Buenos Airesen antzera hiriburu oro harrapatzailea da. Herrialde osotik jendea irensteko ahalmena duen...\nPeruko kostalde idorra\nAndeak kontinente oso batean zabaltzen den mendilerroa izateaz gain habitat ezberdinak mugatzeko ahalmena ere badu. Machu Pichuko ohian hezeak atzean utzita kostaldera salto egiterakoan paisaia mututu eta basamortua izatera pasatzen da. Peruko kostaldeak Almeria dakarkit gogora baina hemen distira egiten duten plastikoak ez dira negutegienak zabor poltsarenak baizik. Gizakiek sortutako hondakinak han-hemenka ikus daitezke autobusaren leihotik. Gasolina errearen eta usteldutako janariaren...\nMachu Pichu: eromena abian\nGoizeko 4etako iluntasunean, txikitako udalekuetan bezala, gamusinoak ehizatzera goazela dirudi. Ordu goiztiarretan Machu Pichura linterna eskuetan oinez goazenak ehunka zenbatu daitezke. Gehientsuenak gazteak eta ingeles hiztunak dira. Eskaileratan gora Perun nagoela ahaztu dut. Maratoien euforia eta irrikaz denak ia korrikan egin dugu ordubeteko ibilbidea. Lanbroan barrena ziztu bizian kolibri berdeen, enara urdinen, tximeleta erraldoien eta musker despistatuen ondotik pasa gara. Machu Pichu...\nMotor gainean Ameriketatik\nPosted in Lagunak, Peru\n2007. urtean Leonardo Da Vinci programarekin Transilvaniako hiriburuan, Cluj-Napocan (Errumania), PATRIR izeneko bake eta gatazka institutuan egin nituen unibertsitate ondoko praktikak. Ahaztuko ez dudan esperientzia izan zen hura, horregatik Cluj beti izango dut gogoan. Cuscoko ostatuan Cluj berriz ere gogora ekarri didan Mihai ezagutu dut. Mihai izatez Cluj-Napocakoa den arren azken urteetan Kolonia, Sevilla eta Madril aldean egon da bizitzen. Duela ia urtebete lana amaitu eta New Yorketik...\nMisti sumendia (5.822 metro) ez profesionalentzat\nZazpi urte baino ez nituen nire ama, aita eta anaiarekin Adarra mendi puntaraino (811 metro) lehen aldiz igo nintzenean. Balentria osoa izan zen hura, igoera Urnietako tren geltokitik hasi baikenuen. Hogei urte geroagoa mendizalea izan gabe Arequipa parranda zaleen hiriaren ikurra igotzen saiatuko gara Klaus (bidean egin dudan Rio Grande do Sulgo laguna) eta ni. Motxilan zer eraman: – Kilogramo bateko kanpin denda bat. Geruza bikoitzekoa bada hobe, hotzari aurre egiteko. – Lotarako...\nUroen parke tematikoa\nLurrean hanka jarri bezain pronto Perun turista gehiegi dagoela igartzea ez da betiere atsegina. Herrialde andetarra ezagutu ala turisten presentziak Peru eraldatu duenaren sentsazioa antzeman daiteke. Askorentzat turistak aberastasun iturri dira eta beste hainbesterentzako berriz biziraupen tresna. Agian horregatik turistak maizegi lepoan saltzaileen hatsa sentitzen dugu. Turismoak transformatu duen leku horietariko bat dira uroen irlak. Titikako lakuan totora ihiez egindako irla artifizialak...


Euskaraz ikasi duten edo ikasten ari dien horiei aitormena eginez ospatuko da aurtengo Euskararen Eguna | Bergarako Udala\nEuskaraz ikasi duten edo ikasten ari dien horiei aitormena eginez ospatuko da aurtengo Euskararen Eguna\nEnviado por Bergarako Udala en Jue, 2015-11-26 17:15\nBergarako Udalak HAKOBA,EAEko Hizkuntza Politika gaietarako Herri Administrazioen Koordinazio Batzordearen proposamenari jarraituz euskaldun berriei aitormena eginez ospatuko du Euskararen Nazioarteko Eguna. HAKOBA Hezkuntza, Hizkuntza Politika eta Kultura Sailak, Ogasun eta Finantza Sailak, HABEk, EUDELEek, EAEko 3 aldundiek, EAEko hiriburuek, UEMAk eta IVAPek osatzen dute, eta aurtengorako euskal administrazio desberdinei egun hori euskaldun berriei errekonozimendua eginez ospatzeko deia egin die.\nDei horri jarraiki, Bergarako Udalak Irizar Jauregiko azkenengo gela Euskaldun Berria izendatu du, eta hemendik aurrera izendapen hori izango du; gure herrian euskaraz aritzeko hautua egin eta euskara ikasi duten edota ikasten ari diren guzti horiei egiten duten ahaleginaren errekonozimendua gisa.\nBaina ekintza sinboliko horretaz gain, Jardun Euskara Elkartearekin elkarlanean beste hainbat ekintza ere antolatu dira datozen egunotarako. Hala, azaroaren 28an, larunbatean, 17:00etatik 20:00ak arte Gauargi taldearekin DJ Saioa (Amaia Txintxurreta eta Asier Castrorekin) izango da Seminarioko karpan, eta “Larre zaharretan,” Jardunen 25. urteurreneko abestiaren flashmoba ere egingo da.\nEuskararen Nazioarteko Egunerako, berriz, abenduaren 3rako, 19:00etatik aurrera ‘Pintxo baten bueltan’ ekitaldia antolatu da. Kafe-tertulien estiloari jarraituz, herrian zenbait esparrutan abian diren euskararen aldeko esperientziak ezagutzeko eta horien inguruan berriketa lasaian jarduteko aukera izango da, kafearekin izan beharrean pintxoz lagunduta, ordea.\nBertan parte hartuaz espientziak konpartituko dituzten dinamikak honakoak izango dira:\nEnpresetako euskara planak: Matz-Erreka eta Soraluce\nEpaitegia: “Euskara emaileak” egitasmoa, Bergarako epaitegiko esperientzia.\nKirolak: Bergara Kirol Elkartea, bereziki, futbola.\nMerkataritza: Idazlaguna programa, dendetako hizkuntza paisaia euskalduntzeko.\nTertulia horren helburua da herrian euskalgintzan dabiltzan pertsonak elkar ezagutzea, ideia berri eta elkarlanerako aukeren sorleku izatea eta esperientzia positibo horiei guztiei merezi duten aitorpena egitea.


Nahia Quincoces, bigarren Munduko Kopan - Lea-Artibai eta Mutrikuko Hitza : Lea-Artibai eta Mutrikuko Hitza\nNahia Quincoces, bigarren Munduko Kopan\n620 puntu lortu ditu mendi eskiatzaile mendexarrak, Claudia Galicia txapeldunak baino 21 puntu gutxiago. Banakako probetan ere aurreneko postuetan ibili da. Lasterketa bertikalean zilarra lortu du, 191 puntugaz. Banakako lasterketetan, berriz, laugarren postua eskuratu du, 281 puntugaz. Esprint kategorian, berriz, bosgarren amaitu du denboraldia, 148 puntugaz.\nNahia Quincoces Munduko Kopako oroigarria eskuan. Argazkia: Dymages\nMendi eskiatzaile mendexarrak orain arte Munduko Kopan lortu duen emaitzarik onena izan da aurtengoa. Txapeldunordea izatea oso pozgarria dela nabarmendu du mendexarrak. “Denboraldia hasi zenean ez nuen espero hain ondo amaituko nuenik. Nire helburua ahalik eta ondoen ibiltzea zen, baina bigarren amaitzea ez nuen espero inondik inora”.\nHain zuzen ere, asteburuan Italian jokatu den nazioarteko zirkuituko azken jardunaldian lortutako emaitzei esker, bigarren postuari eutsi diola dio. “Azken momentura arte ez dut jakin bigarren edo hirugarren amaituko nuen (Alba de Silvestro italiarrak baino 9 puntu gehiago lortu ditu). Azken proba egin arte, puntutan parez pare genbiltzan Alba de Silvestro eta biok. Baina banakako proban lortutako 4. postuari esker, sailkapen nagusiko 2. postuari eustea lortu dut”.\nMunduko Kopako sailkapen nagusian 2. postua lortzeko Txinan lortutako hiru urreak erabakigarriak izan direla aitortu du mendexarrak. Hiru garaipen horiei esker sailkapen nagusiko lehen postura arte ailegatzea lortu zuen mendexarrak, eta hurrengo jardunaldietan podiumetik ez da jaitsi. “Txinako puntu guztiei esker lortu dut emaitza on hau, bestelakoan, podiumetik kanpora sailkatuko nintzen. Munduko Kopako proba guztiak jokatu dituen emakume bakarra izan naiz, eta probaz proba handik eta hemendik puntuak batzen joan naiz”.\nNahia Quincoces, bakarkako proba jokatzen. Argazkia: Maurizio Torri /ISMF\nAsteburuan Madonna di Campiglio-n (Italia) jokatu den Munduko Kopako azken hitzorduan ere maila ona erakutsi du mendexarrak. Banakako proba, esaterako, laugarren amaitu zuen (01.44.09). “Lasterketako baldintzak nire alde egon ziren. Hasierako jaitsieran hainbat aurkari aurreratzea lortu nuen, eta horri esker emaitza ona lortu nuen”. Proba bertikala, berriz, 10. amaitu zuen eta esprint proban finaletik kanpora geratu zen, 16. amaitu ondoren.\nMunduko Kopa amaitu ondoren, denboraldia amaitzeko gutxi falta zaio Nahia Quincocesi. Hurrengo hitzordua bi urtetik behin egiten den Italiako Mezzalamako trofeoa izango da, apirilaren 27an. “Taldekako proba izango da. Hirunaka ariko naiz Marta Riba katalanarekin eta Valentine Fabre frantziarragaz batera. Proba zaila da, 4.000 metrotik gora ibiliko gara, eta denok batera joan behar izango dugu; momentu batzuetan sokagaz lotuta ere bai”.


'Irudikatutako hiria. Zinemaren bidez hiri bat eraikitzeko saioa' Zinematekako zikloa - Uriola.eus\nuriola.eus 2019-05-16 08:59 Kultura-aisialdia Bilbo\nAzkuna Zentroak, Bilboko Udalaren Gizarte eta Kultura Garaikideko Zentroak, 'Irudikatutako hiria. Zinemaren bidez hiri bat eraikitzeko saioa' Zinematekako zikloa eskainiko du, maiatzaren 15etik uztailaren 4ra arte. Beraz, 'Zinemaren historiako 50 harribitxi' urteko programarekin batera proiektatuko da aldi batez.\nAzkuna Zentroa - Alhóndiga Bilbaoko zuzendari Fernando Pérezek eta kazetari, idazle eta zikloko komisario Oskar Alegriak aurkeztu dute gaur programa prentsaurreko batean. Oskar Alegriak 'Las ciudades visibles' izeneko argazkigintzako proiektu artistikoa egin du, Enrique Vila-Matas idazlearen bermea duena. Horrez gain, Punto de Vista Nafarroako Zinema Dokumentaleko Nazioarteko Jaialdiaren zuzendari artistikoa izan da.\nGaur prentsaurrekoan azaldu duenez, «Monopoly bat izango balitz bezala, ziklo honek filmez osatutako hiriko mapa bat eraikitzen eta proiektatzen du. Egun batean, izkina bat izango da protagonista; beste egun batean, plaza bat; aste batean, film batek hotel baten aipamena egingo digu; hurrengoak espetxe bat aurkeztuko digu; parke bat ere egongo da... Eta, horrela, piezaz pieza, irudiz osatutako hiri baten gakoak batuko dituzte film guztiek, pantailan baizik ezin egin daitekeen eran».\nNabarmendu duenez, helburua da, dokumental garaikidea erabiliz, hausnarketa filmikoa planteatzea gizakiaren asmakuntzarik handienetako bati buruz: Greziako polisaz. Izan ere, 2050ean mundu osoko hiru biztanletatik bi halako batean biziko dela uste da.\n'Irudikatutako hiria. Zinemaren bidez hiri bat eraikitzeko saioa' gaur hasiko da, arratsaldez, Forever filmarekin (2006), Oskar Alegria komisarioak aurkeztuko duen saio batez. «Heddy Honigmann zinemagilearen film honetan, hiriak bere isiltasunik eta, zalantzarik gabe, bere altxorrik handienetako bat gordetzen du: Marcel Proust, Oscar Wilde, Jim Morrison, Maria Callas eta beste batzuen hilobiak… Eta erretratu bisuala ez da hildakoen hitzekin geratzen, jarraitu egiten baitie bizitzan bisitaririk kezkatsuenei.\nAZKUNA ZENTROA ETA ZINEMA\nAzkuna Zentroa - Alhóndiga Bilbao zinema eta ikus-entzunezkoen tokia da Bilbon. Programazio egonkorra izateaz gain, hemen izaten dira inguru honetan egiten diren zinemaldirik eta topaketarik gailenak. Programazioaren oinarrizko ildoetako bat da, arloko espezialistekin aritzen gara lanean, eta proiektu egonkorrak jorratzen ditugu, proposamen klasikoak eta garaikideak, estreinaldiak, zinemaldiak eta ziklo tematikoak uztartuz, eta BIdeOtik ere eskainiz, hau da, ikus-entzunezko narratiba esperimentalagoen programa.\nEra berean, zinema eta ikus-entzunezkoak Mediateka egituratzen duten ardatzetako bat dira. Gure funtsean, ia 5.000 bolumen eta zazpigarren arteari eta zinemaren industriari buruzko 500 liburu inguru daude jasota. Gainera, maileguan hartzeko gehien eskatzen den ataletako bat da: 500.000 alditan baino gehiagotan, jardunean emandako ia hamar urteetan.\nZINEMATEKAREN HAMARKADA BAT\nAzkuna Zentroa – Alhóndiga Bilbaoko Zinematekak programazio egonkorra izan du ia azken hamarkada oso honetan, zinema klasikoari eta, aldi berean, sorkuntza-lan garaikideei arreta eginez. Industriako joerak eta eskaintza komertzial zorrotzak gaindituz, Azkuna Zentroa – Alhóndiga Bilbao erreferentea da zinemagintzako kulturaren dibulgazio-arloan, urte hauetan programatutako 65 zikloetara 50.000 lagun baino gehiago etorri baitira.\nGaur inauguratuko dugun programaz gain, 2019an, Zinemateka zinemaren historiako 50 harribitxi aurkezten ari da, zeharkako errepaso bat egiten, XX. mendeko ikonografiaren zati handi baten oinarria den irudia eraikitzeko balio izan duten maisulan batzuekin. Zikloak oso harrera ona izan du ikusleen artean, aurten 3.400 lagun baino gehiago hurbildu baitira orain arte.\nZinematekako saioak asteazken eta ostegunetan izaten dira. Sarrerak -4,5€ / 3,5€ Az txartelarekin- Golem Alhóndigako txarteldegian eta www.golem.es helbidean eros daitezke.


Florentino Ruiz, Cesfac-eko lehendakaria | Consumer\nFlorentino Ruiz, Cesfac-eko lehendakaria\n«Animaliak pentsuekin elikatzea erabat legezkoa da»\nEgilea: Emilio de Benito 2004-ko otsailak 19\nAnimalien elikaduran pentsuak erabiltzea zalantzan jarri da azkenaldian, elikadura-krisiak direla eta, iruzurrezko edo desegoki bihurtu baitira. Cesfac pentsu-fabrikatzaileen Espainiako patronalak dioenez, «kasu bakanak» dira, eta hedabideek handietsi dituzte. Enpresen autokontrolak eta «erkidegoko erregulazio zorrotzek» pentsu konposatuen kalitatea babesten eta bermatzen dute.\nAutokontrola ekoizpen-sektore handien giltzarri bihurtu da, pentsuetatik hasi eta botiketaraino. Industriak berak izatea nahiago dute irudi txarretik eta lehia desleialetik babesteko arauek ezartzen dituztenak, Administrazioak esku hartu baino lehen. Cesfac pentsu-fabrikatzaileen patronala ez da salbuespena. «Duela bi urte autokontrolerako eta salaketarako mekanismo bat jarri genuen administrazio publikoen aurrean, gure industriari eragiten dioten balizko iruzurrezko jardueren aurka; gure sektoreak legezkotasuna hertsiki betez funtzionatzen duela ziurtatzeko lehenengo interesa dugu, eta halaxe ari gara egiten», dio Florentino Ruiz erakundeko lehendakariak.\nBenetan ari direla frogatzeko, Ruizek dio Konfederazioak agintarien aurrean salatu dituela industrian eragina zuten zenbait kasu. Baina berehala lasaitu da: «Oso kasu gutxi ziren, fabrikatzaile gehienek legearen arabera jarduten baitute». Emaitza ziurtagiri bat da, Cesfac Ziurtatua Bermearen marka.\nSektorea etorkizunerako prestatzen ari da. «Kontuan hartu behar da animalien elikaduraren sektorea araudi-aldaketa sakonen prozesu batean sartuta dagoela, Europako Batzordeak Elikagaien Segurtasunaren Liburu Zurian ezarritako helburuak betetzearen ondorioz, eta, beraz, enpresa guztiak adi egoten direla etorkizunean gerta litezkeen eta lehen eskutik informatuta egon nahi duten horiei». Patronalak berriki Madrilen egin duen azken bileran eztabaidatu diren gaien artean, pentsuen, gehigarrien eta Genetikoki Eraldatutako Organismoen etiketei buruzko araudiak azpimarratu behar dira, azken hilabeteetan argitaratu direnak.\n. Baina fabrikatzaileen kezka nagusia lehengaien prezioa da. «Prezioen igoera orokorraren ondorioz, gure ekoizpen-kostuak izugarri igo dira denboraldi horretan, eta horrek pentsuaren prezioan eragitera behartu gaitu; hala, kostua abeltzainei helarazi zaie». Egoera hori hainbat faktorek eragin zuten, hala nola Europan zerealen uzta urriak kanpaina horretan, bero-boladagatik eta Espainiak urtero duen zereal-urritasunagatik, «Administrazioak ez zuen ulertu uztailean, eta ez zuen kontuan hartu prezioak igotzeko arriskua zegoela», laburbildu du Ruizek. Ugazabek badakite Nekazaritza Ministerioak presioa egingo duela Europar Batasunean egoera hori aldatzen saiatzeko, baina «badakigu zeregin zaila dela» une honetan; beraz, «lanean jarraitu beharko dugu, abeltzaintzako elkarte nagusiekin batera, etorkizunean zerealak inportatzeko muga-zergak kalkulatzeko sistema alda dadin lortzeko».\nanimalia-elikadura cesf florentino ruiz-eu piensos-eu\nEkoetiketatzean egindako lege-aurrerapenak\nArdi-esnearen kalitatea hobetzea\nMikroalgetatik animalien elikaduran erabiltzeko biomasaren ekoizpena ikertzen ari dira\nClembuterola, animaliak elikatzeko debekua


Ziklo bakoitzak arreta berezia eskatzen du.\nIzan ere, Olabiden ziklo guztiak continuum bat dira, ibilbide malgua, atsegina eta etapa bakoitzak eskatzen duen arreta berezituarekin. Laguntza pedagogikorako etengabeko zerbitzua dugu, ikasleari bidaia honetan akonpainamendua emateko. Ikasteko, pertsonalak diren edota integratzeko zailtasunei soluzioa aurkitzeko. Eskola-, bokazio-, pertsona- eta familia-orientazio ona kudeatzeko. Eta gure Hezkuntza Proiektua etengabe hobetzen laguntzeko.\nGiro atsegin eta dibertigarrian, aniztasuna eta inklusioa oinarri hartuta, ikasteko ibilbide pertsonalizatuak eraikitzen ditugu, haurraren ezagutza, egiten jakitea eta izatea landuz.\nBeren gaitasunak indartzeko,\nhaur bakoitzak bere erritmoa\nBidaia-lagun gisa, bidelagunek ikasle bakoitzaren gaitasunak eta trebetasunak indartzeko lan egiten dute.\nIkaskuntza kooperatiboaren alde egiten dugu lan egiteko modu gisa, pertsona guztiak integratzeko aukera emanez. Lanaren emaitza pertsona bakoitzaren egoera eta ahaleginaren arabera ebaluatzen dugu, inoiz konparaziorik egin gabe.\nBenetako eta diziplinarteko proiektuak lantzen eta garatzen ditugu, ikaslearen konpetentzia guztiak modu integralean bultzatzeko. Beraien gaitasun zientifikoak pizten ditugu, teknologien eta hizkuntzen ahalmena ezagutarazten diegu, eta gure kultura-ondarearekiko begirunea eta interesa sustatzen ditugu.\nBeren konpetentzia guztiak modu konbinatuan erabiltzeko gai diren pertsonak, benetako proiektuetan parte hartuz.\nPentsatzen, egiten eta egoten ikastea.\nInguruko munduarekiko interesa piztea, ekimena eta autoestimu handia duten pertsonak izateko.\nLehen Hezkuntzako ikasketa-plana.\nNatur Zientziak (Science eta Natur Zientziak)\nGorputz Hezkuntza eta Igeriketa (1., 2., 3. eta 4.)\nAdierazpen artistikoa (Musika, Plastika eta Dramatizazioa)\nBalio Sozialak eta Zibikoak\n“Mateak izugarri gustatzen zaizkit. Eta baita zientzia klaseko laborategiko esperimentuak edo saskibaloian jokatzen dugunean ere… Gauza asko gustatzen zaizkit eta. Ezin dut bakarra aukeratu.”\nAnder, 9 urte


Errumaniako Sepsi izango da Lointek Gernikaren aurkaria final-zortzirenetan\nErrumaniako Sepsi taldea izango da Lointek Gernikaren aurkaria final-zortzirenetan\nPartida bakarreko kanporaketa izango da, martxoaren 16an jokatuko dena, beste burbuila batean.\nLointekeko bi jokalari errebote baten lehian. Argazkia: EFE\nLointek Gernikak final-zortzirenetarako txartela lortu du\nLointek Gernika Bizkaiak beste urrats bat eman du (50-57)\nLointek Gernikak garaipenarekin ekin dio multzoen faseari\nJoan den astean Valentzian jokatutako Eurokopako multzoen fasea bere multzoko bigarren postuan bukatu ostean, Lointek Gernika Bizkaiak Errumaniako ACS Sepsi SIC taldea izango du aurkari hurrengo fasean, hau da, final-zortzirenetan.\nKanporaketa martxoaren 16an jokatuko da, oraindik egoitza zehatzik ez duen burbuila batean. Aipatu kanporaketa horretan aurrera egitea lortzen duten taldeek toki berean jokatuko diren final-laurdenetako kanporaketetan parte hartuko dute, martxoaren 18an.\nHartara, bizkaitarrek final-zortzirenetako norgehiagoka gaindituko balute, final-laurdenetan Italiako Reyer Venezia (balantzerik onena duen taldea) eta Poloniako InvestInTheWest Enea Gorzow taldeek elkarren aurka lehiatu behar duten kanporaketako garailea izango lukete aurrez aurre.


Begietara begiratzea - Noticias de Gipuzkoa\nxabier euzkitze 13.02.2022 | 01:55\nAzken bi urteetan bakarrik begiak izan ditugu agerian. Ahoa maskaraz estalirik, irria bahiturik, askotan kosta egin zaigu arras ezaguna genuen jendea ezagutzea ere. Begietan biltzen da nagusiki gure adierazkortasuna. Begietara ere begiratu egin behar, ordea.\nArthur Aron psikologoa da, New Yorkeko Stony Brook unibertsitateko irakaslea. 40 urte daramatza amodioa ikertzen. Amodioa, adiskidetasuna, intimitatea, gizakion arteko harremanak sendotzen laguntzen duen oro. Haren ikerketak oinarri, Amnesty International erakundeak proba bat egin zuen 2016an. Berlingo lokal industrial huts batean bi aulki jarri zituzten, aurrez aurre, eta binaka eserarazi hainbat pertsona. Aulki batean beti europar bat, bestean errefuxiatu bat. Lau minutu eman zizkieten elkarri begietara begiratzeko. Lau minutu, bi begi, mundu bat.\nJanzkerak, azalaren koloreak, begiradaren izuak... ematen dute europarra eta errefuxiatua bereizteko aski zantzu. Begietara so, biluz sentitzen dira denak. Menturaz norberaren begiak eta zauriak ikusten dituzte aurrean duten ezezagunaren bisaian. Emeki-emeki ireki egiten dira, bigundu, urtu. Ez dago algararik, irriño zintzoak eta malko mingotsen bat baizik. Hitzak urri dira. Berlinen berria den galdegin dio 45 urteko emazteki azal-xuriak asiar begitartea duen adin bertsuko gizon bati. Baietz erantzun dio, zortzi hilabete. Bakarrik ala familiarekin dagoen galdegin dio ondoren. Bakarrik dagoela ihardetsi dio, naretasun handiz. "Bakarrik nago... Bizitza hau batzuetan ona da, besteetan ez." Emakumea malkotan urtu da. Bi mutil gaztek elkar besarkatu dute lau minutuak igaro ostean. Neska-mutil batzuk elkarrekin zoologikora joatekotan geratu dira. Bi haur, Afra siriarra eta Hania poloniarra, elkarri begira egon eta gero harrapaketan hasi dira.\nBegietara lau minutuz begiratzeak beste ezerk baino gehiago hurbiltzen bide ditu pertsonak. Zenbat harresi eraitsiko genituzke?


Haurren pilota txapelketako finalak jokatuko dira ostiral arratsaldean | danbolin\nHaurren pilota txapelketako finalak jokatuko dira ostiral arratsaldean\nOstiral arratsaldean jokatuko dira aurtengo haurren pilota txapelketako finalak. Arratsaldeko 17:00etan hasiko dira partidak, frontoi zaharrean. Guztira, hiru final jokatuko dira; alebin mutiletan, Aiert Uria Aritz Alondoren aurka arituko da. Alebin nesketan, berriz, Maialen Alberdi Amane Regilen aurkaz eta azkenik, benjain mutiletan, Oier Mayo eta Mikel Zabala lehiatuko dira. Partiden ondoren, parte hartzaile guztiei sariak banatuko zaizkie.\nPrevious Article Udalak UEUren Udako Ikastaroetarako diru-laguntzak emango ditu\nNext Article ZAA!19 Zestoako Antzerki Astea\nAlbiste gehiagoOtsaila 2020Euskaraldia 2020 badator, baita Zestoara ere!Beharrezkoak ez diren bidaiak saihesteko kontrol gehiago ezarriko ditu Ertzaintzak[ARGAZKIAK] Giro bikaina Arroabeko talo egunean


PARTAIDEAK | Foro Europeo de la Diversidad Lingüística\nSeaska Ikastolen federazioa\nSeaskako Hizkuntza Proiektuaren koordinatzailea. Soziolinguistika-dibulgatzaile amateurra Euskaltzaleen Topagunearen eskutik, batez ere tailer desberdinen bidez, euskaraz zein frantsesez, Ipar Euskal Herrian (gaztetxoekin, gurasoekin, irakasleekin, animatzaileekin, euskara ikasleekin, administrazioko teknikariekin, hautetsiekin...). Aldudeko ibarreko Adur euskara elkartekidea, Garabide hizkuntza-kooperazio elkartekidea.\nEuropako Aliantza Libre/EAL alderdiaren presidentea\nPolitikari korsikarra, Partitu di Nazione Corsa alderdiko kidea. Europako parlamentaria 2009-2014 artean, eta “Galzorian diren Europako hizkuntzak eta hizkuntza-aniztasuna” ebazpenaren errelatorea. Europar Batasunak 2013an eman zuen ebazpen hori.\nEuskal ikasketen esparruko soziolinguista, euskararekiko jokabide linguistikoen arloan lan egiten du. Nuevos hablantes de euskera proiektuko ikertzaile nagusia. Munduko Hizkuntza Ondarearen UNESCO Katedraren kide da eta "Hiztun berriak Europa eleaniztun batean" COST IS1306 Ekintzaren kidea da.\nEuskarabidea - Euskararen Nafar Institutoa, Nafarroako Gobernua\n25 urte baino gehiago daramatza Nafarroako Foru Erkidegorako lanean, euskara sustatzeko zerbitzuetan. Nafarroako Gobernuaren Hizkuntza Politiken Zuzendaritza Nagusian lan egin zuen eta, 2007tik aurrera, Euskarabidea organismo autonomoan; hain zuzen ere, 2015az geroztik, organismo horretako zuzendari nagusia da.\nAdministrazio Zuzenbideko irakasle titularra Euskal Herriko Unibertsitatean.Espainiako eta Europako Administrazio Zuzenbidean, oinarrizko eskubideetan, zuzenbide autonomikoan eta hizkuntza-eskubideetan aditua. 100 lan baino gehiago argitaratu ditu arlo horretan.\nHizkuntza Politikarako Sailburuordea, Eusko Jaurlaritza\nFilosofian eta Hezkuntza Zientzietan lizentziatua (EHU-UPV). Euskara Zerbitzuko burua Andoaingo Udalean (eszedentzian), gaur egun Eusko Jaurlaritzako Hizkuntza Politikarako sailburuordea da; 2005 eta 2009 artean ere kargu horixe bera bete zuen. NPLDko presidentea. Gipuzkoako Batzar Nagusietako kide, Gipuzkoako Diputatu Nagusiaren Kabineteko buru eta Donostiako zinegotzi izan da. Hainbat argitalpenen egilea; nabarmentzekoa: Babeli gorazarre.\nHizkuntza Eskubideen Behatokian lan egin ondoren, 2010etik Hizkuntza Eskubideen Berme Protokoloaren buru den erakundeko, KONTSEILUko, idazkari nagusia da. Europako Hizkuntza Berdintasunerako Sarearen lehendakariordea.\nVaasako Unibertsitateko Murgiltze eta Eleaniztasunerako Zentroa.Askotariko hizkuntzak geureganatzea, murgilketa eta hizkuntzak eta edukiak integratzea.Journal of Immersion and Content-Based Language Educationen koeditore eta sortzailea.\nNazionalitateen eta gutxiengoen eremuen inguruan aditua. Georgiakoa, ECMI (Gutxiengoen Aferetarako Europako Zentroa) erakundearen lurralde-zuzendaria izan da Caucason.. OSCE erakundean (Europako Segurtasuna eta Lankidetzako Antolakundea) hainbat programa garatu izan ditu. Horrekin batera, Estatuek Erregio edo Gutxiengoen Hizkuntzen Europako Ituna berresteari buruzko lan-ildoarekin lotura handia izan du, eta hainbat argitalpen egin du horren inguruan.\nEskualdeetako edo Eremu Urriko Hizkuntzen Europako Kartaren Adituen Batzordeko burua\nRijekako Unibertsitateko (Kroazia) irakaslea.Nazioarteko Zuzenbidean eta Giza Eskubideetan aditua.Eskualdeetako edo Eremu Urriko Hizkuntzen Europako Kartaren Adituen Batzordeko kidea 1998tik eta burua 2013tik.\nHizkuntzen Didaktikaren eta irakasleen Prestakuntzaren katedraduna.Hezkuntza eleaniztunean aditua. Geneva kantonamenduko Hezkuntza Saileko aholkularia izan zen, bai eta Andorrako Gobernuarena ere, sistema eleaniztuna planifikatzeko.\nHizkuntza Zelten katedraduna.Gutxiengoen eskubideetan aditua, batez ere hizkuntza-arloko eskubideei dagokienez, eta Eskualdeetako edo Eremu Urriko Hizkuntzen Europako Kartako aditua.Gobernuei aholkua ematea hizkuntzen arloko legeriari buruz, galesarena eta Eskoziako gaelikoarena barne.\nHizkuntza minoritarioko egoera elebidunetan/eleaniztunetan hizkuntzak irakasten aditua. Ikastolen Federazioko Hizkuntzen zuzendari ohia: euskararako, gaztelerarako, ingeleserako eta frantseserako curriculum integratu eleaniztunaren diseinua, ezarpena eta ebaluazioa.\nArizmendi Ikastola, Leintz bailarako hezkuntza-kooperatiba euskaldunaren zuzendaria. Erronka nagusia: eraldaketa sozialean eragingo duen pertsona, konpetentea, euskalduna eta kooperatiboa hezten lagunduko duen hezkuntza kooperatiboaren eredu berria lankidetzan eraikitzea Leintz bailaran, Gipuzkoan eta Euskararen gainerako Herrietan, nazioarte mailako beste eragileekin interakzioan.\nAntzerki, Zinema eta Telebistako Ikasketak Saileko irakaslea Aberystwytheko Unibertsitatean. Hedabideen, Hizkuntzen eta Kulturaren Mercator Institutuko eta Kultura Itzulpenen Zentroko zuzendaria. Galeseko testuinguruan aditua.\nEuskal Herriko Unibertsitateko Munduko Hizkuntza Ondarearen UNESCO Katedraduna\nEuskal Herriko Unibertsitateko Munduko Hizkuntza Ondarearen UNESCO Katedraren koordinatzailea, 2007tik. Hizkuntzalaritza eta Euskal Ikasketak Saileko katedraduna.Munduko hizkuntzei buruzko txostenaren (2005) egilekidea.\nUNESCO, Komunikazio eta Informazioa Sektorea\nKomunikazioaren eta Informazioaren arloko doktorea. Programen espezialista. UNESCOren proiektuak koordinatzen ditu: besteak beste, Ziberespazioan Eleaniztasuna Sustatzeko Estrategia eta Munduko Hizkuntzen UNESCO Atlas berria.\nUNESCOko Komunikazioa eta Informazioa Sektoreko Zuzendari Nagusiordea\n25 urte baino gehiago giza eskubideen alde lanean.Giza Eskubideetarako Legezko Ekintzarako Zentroko sortzailea.NBEren errelatore berezia Adierazpen Askatasunerako Eskubiderako, 2014ra arte.\nGutxiengoen Aferetarako Europako Zentroa-ECMIko zuzendaria\nGutxiengo nazionalen eskubideen alderdi politikoetan eta lege-alderdietanaditua.Gutxiengo Nazionalak Babesteko Esparru Hitzarmenaren Kontsulta Batzordeko kidea.Europako Kontseiluko, ESLEko eta Europako Batzordeko aholkularia.\nEskualdeetako edo Eremu Urriko Hizkuntzen Europako Kartaren Idazkari Eragilea\nSixto Molina Zuzenbidean eta Ekonomian lizentziaduna da. Nazio Batuen Erakundean eta Europako Batzordean lan egina da aurretik, eta 20 urte daramatza Europako Kontseiluan lanean, hainbat postutan. Gaur egun, Eskualdeetako edo Eremu Urriko Hizkuntzen Europako Kartaren Idazkaritza zuzentzen du.\nBegoñako Andra Mari Irakasleen Unibertsitate Eskola\nHizkuntzaren didaktika irakaslea, eredu eleanitzetan lan egiten du. Munduko Hizkuntza Ondarearen UNESCO Katedraren kide eta "Hiztun berriak Europa eleaniztun batean” COST IS1306 Ekintzaren kidea da. Gaur UNESCO Etxean zerbitzu eginkizunetan dago eta Europako Hizkuntza-aniztasunaren Foroaren koordinatzea da.\nKataluniako Soziolinguistika Elkarteko burua. “Hiztun berriak Europa eleaniztun batean” COST IS1306 Ekintzaren buruordea. Gazteei buruz eta hizkuntza minoritarioko hiztun aktibo bilakatzeko muda-prozesuei buruz ikertu du.\nEskualdeetako edo Eremu Urriko Hizkuntzen Europako Kartaren Adituen Batzordea\nLinguistikaren arloko doktorea. Vigoko Unibertsitateko irakaslea. Real Academia Galegako kide urgazlea. Soziolinguista, hizkuntza-minorizazioko prozesuetan eta horien ondorio politiko, sozial, kultural eta linguistikoetan aditua.\nNPLD-Hizkuntza Aniztasuna Sustatzeko Sareko presidenteordea\nComun General de Fascia (Trento) izenekoaren hizkuntza eta kultura unitatearen arduraduna, ladinoaren sustapenean lan eginez.NPLDko presidenteordea, 2020 Estrategian murgilduta, Hizkuntza Aniztasunerako Ibilbide Orria proposatzen du.\nMunduan ezaguna da hizkuntzen historian eta soziolinguistikan eginiko lanengatik. Suzanne Romaine aitzindaria da hizkuntza-aniztasuna jasangarritasunarekin eta, zehazki, Garapen Jasangarriko 2030 Agendarekinlotzen.\nGizarte eta Giza Zientzien Fakultateko dekanoa. Giza Eskubideen Institutuko zuzendaria 15 urtez. INTEGRIMen koordinatzailea. Eskualdeetako edo Eremu Urriko Hizkuntzen Europako Gutunerako misioen aditu independentea.\nBertsolaria, pentsalaria, idazlea, Informazioaren Zientzietan doktorea, Humanitate eta Hezkuntza Zientzien Fakultateko irakaslea eta Mondragon Unibertsitateko LANKI-Lankidetzaren Ikertegiko kidea. Hizkuntza-lankidetzaren arloan aritzen den Garabide GKEaren sortzaile eta presidenteordea.\nKataluniako Generalitateko Hizkuntza Politikako zuzendaria izan zen, Soziolinguistika Katalaneko Institutuko zuzendaria eta UOCko Eleaniztasuneko katedraduna.Europar Batasuneko, ESLEko eta Europako Kontseiluko aholkularia, hizkuntza-gaietan.Eskolako eta familiako elebitasuneko ikertzailea.\nAditua okzitaniera-araneraren soziolinguistikan eta dialektologian, eta Aragoiko irakaskuntza eleaniztunaren hezkuntza-sisteman eta dialektologian. Institut d’Estudis Aranesiko kidea.\nAditua hizkuntza minoritarioen eskuratze-prozesu elebidunaren psikolinguistikan. Galesera bigarren hizkuntza duten haurrek eskolan eta eskolaz kanpo (gizartean) nola erabiltzen duten ikertzen du.\nCarles Torner doktorea PEN International erakundeari lotu zaio azken hamarkadotan, eta gaur bere zuzendari nagusia da. Itzulpen eta Hizkuntza Eskubideen Batzordeko presidentea izan zen Hizkuntza Eskubideen Deklarazio Unibertsalaren prozesuan eta, beraz, oso hurbiletik bizi izan zuen lanketa guztia. Aurretik, Ramon Llul institutuko Literatura Departamentuko zuzendaria izan zen. Adierazpen askatasunaren aldeko saiakera asko idatzi ditu.\nALDE-Europaren aldeko Demokraten eta Liberalen Aliantza alderdiren Europarlamentarioa\nFinlandiako Svenska Folkpartieteko kidea, gutxiengo suediarrekoa da. Europako Parlamentuko Gutxiengo Tradizional, Komunitate Nazional eta Hizkuntzetarako Taldearen presidenteetariko bat da.\nEuskal soziolinguistikan eta hizkuntza-aniztasunean aditua da. Soziolinguistika Klusterrean lan egiten du.Soziolinguistikako BAT aldizkariko koordinatzailea da.Munduko Hizkuntza Ondarearen UNESCO Katedraren kide da.\nZuzenbidean doktore eta zuzenbide administratiboko irakaslea Euskal Herriko Unibertsitatean. Eremu anitzetako ikerketa-lanak egin izan ditu, ingurumena, giza eskubideak, gutxiengoak… Horietatik azpimarragarrienak hizkuntza-eskubideen eta araubidearen arteko loturari buruzkoak izan dira; izan ere, doktore-tesia hizkuntza-eskubideak eta hezkuntza-sistemari buruzkoa izan zen.


Anjel Lertxundik idatziriko “Martin Ugalde mendeurrena. Herriminaren prosak” liburuaren aurkezpena – AndoaINdarra Euskaraz\nHome > Destakatuak > Anjel Lertxundik idatziriko “Martin Ugalde mendeurrena. Herriminaren prosak” liburuaren aurkezpena\nAnjel Lertxundik idatziriko “Martin Ugalde mendeurrena. Herriminaren prosak” liburuaren aurkezpena\nAzaroaren 15ean, arratsaldeko 7etan, Andoaingo Bastero Kulturgunean, Anjel Lertxundik aurkeztuko du Martin Ugalde mendeurrena. Herriminaren prosak izeneko liburua. Interesa duten orori gonbidapena egiten diegu bertaratzeko, Anjelen aurkezpenarekin gozatzeko eta, era berean, liburuaren ale bat eskuratzeko.\nAndoaingo Udalak, Martin Ugalde kazetari eta idazle andoaindarraren jaiotzaren mendeurrena ospatzeko babesten eta gauzatzen ari den ekimenen artean, Anjel Lertxundik 1997an Martin Ugalderi buruz idatziriko glosak berrargitaratzeari ekin dio. Anjel Lertxundik berak heldu dio lan horri, eta 1997. urtetik aurrerako Martinen bizialdiarekin osatu egin du. Emaitza Martin Ugalde mendeurrena. Herriminaren prosak izeneko liburua.\nMartin Ugalderen bizitza esperientzia eta obra ezagutaraztea premiazkoa iruditzen zaio Andoaingo Udalari, horregatik, azaroaren 15etik aurrera, liburuaren ale bat jasoko dute Udaleko Euskararen Zentsuan izena emana duten herritarren etxeetan.\nAnjelek berak 1997. urtean argitaratutako lana osatu du Martin Ugalderen ibilbide biografikoaren azken urteei zegokien kontakizunarekin 1997an liburua eskaini genionetik 2004. urtean hil zen arterainoko urteetako bizipenak azaltzea berrargitapena da.\nMartxan da Ongi etorri, gazte!\nRikardo Arregi Kazetaritza sariak baditu 8 finalistak


Lautadako berbalagunak: 2015\nLAUTADAKO EUSKARAREN AGENDA: URTARRILA\nLautadako AEKko ikasle, irakasle eta Berbalagunen afaria!\nAbenduaren 18an, 2015 urteari agur esateko afaria antolatu genuen Lautadako AEK osatzen dugunok, Ederto jan genuen eta kopa edan bitartean eztarriak berotzen hasi ginen! Gaueko c1 taldeak bertsoak prestatu zituen eta hau da berbalagunei kantatutakoa. ESKERRIK ASKO!\nMeritu handia da\nURTE EUSKAHALDUN ON!\nEUSKARAREN ASTEA LAUTADAN: ARGAZKIAK\nEuskararen egunean ekintza ugari antolatu ziren Lautadan eta horietako batzuen argazkiak bildu ditugu zuekin elkarbanatzeko. Euskarak 365 egun behar dituelako, lanean jarraituko dugu lotsarik gabe euskaraz bizi gaitezen!\nESKERRIK ASKO EKINTZETAN PARTE HARTU DUZUENOI!\nBertso saioa Agurainen\nDantza Aguraingo kiroldegian\nErdaldun berrien kluba Zabalarten\nEriz magoa Dulantziko kaleetan\n"Eman txapa gurasoei"ekimena Araian\nBurgelun Amarauna taldearen Kontzertua\nMagia, ikuskizunak eta musika euskararen nazioarteko eguna dela eta\nAbenduaren 3an Euskararen nazioarteko eguna izango da eta Lautadako berbalagun/gurasolagun egitasmoa horren inguruan antolatu diren ekintzen prestaketan aritu da beste hainbat eragilerekin batera. Horietako batzuk bildu ditugu post honetan baina gogoratu gehiago badirela, eta informazioa blog honetan aurkituko duzuela.\nAbenduaren 3an, 19:00etan "ERDALDUN BERRIEN KLUBA" bakarrizketa Zabalarten.\nAbenduaren 4an, 19:30etik aurrera, ASIER KIDAM magoa ibiliko da alde zaharreko kaleetatik, Aguraindarrak hurbileko magiarekin liluratuz.\nAbenduaren 3an, 17:00etan TXISTEKALARI herriko plazan\nABENDUAREN 4an, 17:00etan "TXAPA TAILERRA, gurasoak eredu" herriko plazan\nABENDUAREN 4an, 19:30etik aurrera KANTUZ KANTU kalejira\nABENDUAREN 3an, 19:30etik aurrera, ERIZ magoa ibiliko da alde zaharreko kaleetatik, Dulantziarrak hurbileko magiarekin liluratuz.\nABENDUAREN 6an, 18:00etan ROCK EROAK familia antzerkia Kultur etxean\nABENDUAREN 5ean DURANGOKO AZOKARA BERBALAGUNEKIN ETORRI NAHI BADUZU, EMAN IZENA AEKn EDO 607 628 342 telefonoan\nLAUTADAKO EUSKARAREN AGENDA: ABENDUA\nIGANDEAN ETORRI DANTZATZERA!\nDULANTZIKO EUSKARAREN NAZIOARTEKO EGUNA\nASPARRENEKO EUSKARAREN ASTEAN\nEUSKARAREN NAZIOARTEKO EGUNA AGURAINEN\nARRASTOAK antzezlana ikusteko gonbidapenak\nLarunbatean, Harresi aretoan, ARRASTOAK antzezlana izango dugu ikugai. AEKn baditugu gonbidapenak, beraz, sarrerak nahi badituzu zatoz AEKra edo idatzi mezua facebook-ean\nIZENA EMATEKO AZKEN AUKERA: ZATOZ UPATEGIRA!\nARABAKO MINTZALAGUN ETA BERBALAGUNAK ARDO ARTEAN\nIkasturteari hasiera ezin hobea emateko, Arabako Mintzalagunen topaketa antolatu dugu datorren AZAROAREN 21ean\nEskuernagan (Arabar Errioxa) elkartuko gara, eta bertan hainbat ekintza egin ostean , Candido Besa upategian bazkalduko dugu. Mintzalagun berriak eta beteranoak, hangoak eta hemengoak... elkartzeko aukera bikaina izango da.\n* Non? Eskuernagan (Candido Besa upategian)\n* Noiz? Azaroaren 21ean, larunbata\n* Egun pasako irteera izango da. Goizez atera eta arratsaldez itzuli. Autobusez joango gara.\nLekuak mugatuak dira, beraz, eman izena 607628342 telefonoan edo lautada_berba@aek.org posta helbidean.\nIzena emateko azken egunak: FAMILIAN EUSKARAZ JOLASEAN\nEgitasmo honetan familiak elkarrekin euskaraz jolasean jarriko dira, bai haurrak,baita gurasoak ere. Urtxintxa Eskolako dinamizatzaileak euskarazko jolas eta abestiak erakutsiko dizkie eta praktikan jarriko dituzte.\nOrdu eta erdiko saio ludikoa izango da, gozamenaren bidez eta presiorik\ngabe landuko da hizkuntza.\nAbestiak eta dantzak, talde-jolasak, jolas kooperatiboak\nEMAN IZENA AEKn edo 607 628 342 telefonoan Azaroaren 5a baino lehen\nFAMILIAN EUSKARAZ JOLASEAN! Izena emateko epea zabalik\nEgitasmo honetan familiak elkarrekin euskaraz jolasean jarriko dira, bai\neuskarazko jolas eta abestiak erakutsiko dizkie eta praktikan jarriko dituzte.\nHelburua da jasotzaileek euskaraz jolasteko baliabideak eskuratzea\negunerokotasunean erabiltzeko eta familia barneko eta familien arteko\neuskarazko harremana indartzea.\n- Familia barneko eta familien arteko euskarazko harremana indartzea.\n- Familiei euskaraz jolasteko eta abesteko baliabideak eskaintzea.\n- Euskararen transmisioan eragitea.\n- Herrian eta hirian euskara kalera ateratzea.\nARABAKO MINTZALAGUN, BERBALAGUN ETA MINTZAKIDEEN TOPAKETA, ARDO ARTEAN\nIkasturteari hasiera ezin hobea emateko, Arabako Mintzalagunen topaketa antolatu dugu datorren AZAROAREN 21ean, beraz, gorde zuen agendetan data hau!\nEskuernagan (Arabar Errioxa) elkartuko gara, eta bertan hainbat ekintza egin ostean (zehazteke), Candido Besa upategian bazkalduko dugu. Mintzalagun berriak eta beteranoak, hangoak eta hemengoak... elkartzeko aukera bikaina izango da.\n*Alergikoentzat eta barazkijaleentzat aukera desberdinak egon daitezke.\nBadakigu irrikitan zaudetela, baina mementoz ezin dizuegu informazio gehiago eman...\nDagoeneko izena eman nahi duzula? informazio gehiago jaso nahi duzula?\nBidali mezu bat lautada_berba@aek.org helbidera edo deitu 607 628 342 telefono zenbakira.\nARIADNA MURGUIALDAYK IRABAZI DU FOTOKOLEKO ARGAZKI LEHIAKETA\nZURE SARIA LAUTADAKO AEKN JASO DEZAKEZU GOIZEKO 10:00etatik 12:00etara EDO ARRATSALDEKO 19:00etatik 21:00etara\nEuskalduna zara?Ondo moldatzen zara euskaraz eta ikasten ari denari laguntzeko prest zaude?\nAstean behin biltzen diren Berbalagun taldeetan parte hartuz,euskara ikasten ari direnei lagunduko diezu.\nOSTEGUNEATAN 15:00etan biltzen diren ikasleek zure laguntza behar dute. Anima zaitez eta eman izena Lautadako AEKn edo 607628342 telefonoan.\nPartaide guztiek abantailak eta deskontuak izango dituzte:>\n- AIZU aldizkaria AIZU! aldizkariaren urte osoko harpidetza (10 zenbaki) merkeago. Harpidetza arrunta 29 euro, mintzapraktika partaideentzat 23 euro\n- BERRIA egunkaria BERRIA egunkariak %50eko deskontua eskaintzen du asteburuetarako harpidetzan\n- ARGIA astekaria, Urte osokoan %25eko deskontua eta bestela hilean behineko harpidetza 41 euro\n- Udako Euskal Unibertsitatea UEUko ikastaroetan %25eko deskontua\nAguraingo jaietan Txosnagunean ibili zinen eta FOTOKOLean argazkia atera zenuen? Igo argazkia facebook-era eta etiketatu LAUTADAKO BERBALAGUNAK. Jasotako argazkien artean sari bat zozketatuko da ostiralean!!!\nLautadako AEKko ikasle, irakasle eta Berbalagunen...\nMagia, ikuskizunak eta musika euskararen nazioarte...\nIzena emateko azken egunak: FAMILIAN EUSKARAZ JOLA...


Santiago Ramón y Cajalen Jaiotetxea - Petilla de Aragón\nZergatik ez sakondu "cajalismo" izeneko fenomenoan? Santiago Ramón y Cajal medikuaren eta Nobel saridunaren familia ondare kutunena zaindu eta hedatzeko grinak bere jaiotetxea aurkezten digu, Petilla de Aragónen.\nIzan ere, Aragoiko lurretan dagoen Nafarroako irla txiki hori nerbio-zelula giza sistemaren oinarrizko unitate gisa aurkitu zuenaren jaioterria izan zen. Zientzialariaren bizitzaren eta lanen gaineko dibulgaziozko erakusketa aurkituko duzu, bere tituluen, kondekorazioen era erabilera pertsonaleko objektuen erreprodukzioak ere biltzen dituena.\nAragoiko Ayerbe eta Valpalmas herrietan ere jenioaren bizitzan sakontzen duten beste espazio batzuk daude.\nHerria PETILLA DE ARAGÓN\nTelefonoa 948925060 - 633347066


#Aurrekontuak - Araba - Alea.eus\nErredakzioa 2020-11-19 11:00\nFederico Jimenez Losantosen erreakzioa balizko akordioaren aurrean. / @FJLOOC\nEspainiako 2021eko Estatuko aurrekontu orokorrak alderdi politiko ia guztien zuzenketak jaso ditu, eta urte amaieran onartuta egon daitezke, urtarrilaren 1ean indarrean sartzeko. EH Bilduk aurrekontu proiektua babesteak polemika sortu du.\nAurrekontu horiek "eredu neoliberalaren" aldaketan aurrera egiteko "lehen urratsa" direla esan du EH Bilduko Oskar Matutek, eta ezker subiranistak prozesu horretan parte hartu nahi duela.\nEAJk, berriz, osoko zuzenketen aurka bozkatu du, baina ohartarazi du Pedro Sanchezi "asko" falta zaiola Estatuko aurrekontu orokorretan akordioa lortzeko. Jeltzaleek kritikatu dute EAEko inbertsioak "zokoratzen" direla, eta dieselaren gaineko zerga "gelditzeko" konpromisoa urratzen dela.\nAstero bezala, euskarazko txio interesgarrienak bildu ditugu ALEAn.\nEz dago aurrekontuen negoziazioa bezalakorik benetako politika zer den ikusteko https://t.co/83rBbDziML\n— Gorka Bereziartua (@gorka_bm) November 18, 2020\nElkarrizketa @EgunOnEuskadi -n: Estatuko Aurrekontu Orokorrak aurrerakoiak eta murrizketarik gabekoak dira. Euskadiko aurrekontuak ere. Eta sozialisten jarrera esku luzatua da bietan. Ez da ulergarria Espainiako aurrekontuak onartu eta Euskadikoen aurka egiten duenik egotea. pic.twitter.com/nNqV6dokZl\n— Idoia Mendia (@IdoiaMendia) November 11, 2020\nAma konorterik gabe aurkitu dut goizean eta ingresatu dugu, aita ohean mugitu ezinik. 74 eta 78 urte eta biak Covid-19arekin. Ongi daude orain, ama Osakidetzako langileen eskuetan eta aita nirekin. Lupaz begiratuko ditut agintariek proposatzen dituzten aurrekontuak\n— Ketxus (@Ketxus1) November 18, 2020\nEH Bildu ta PSOEren arteko harremanaren bilakaera azkarra ez sinistekoa da -Podemos tarteko-. Politika zer den... https://t.co/rhX27IdB1z\n— Iñaki Larrañaga (@InakiLarra) November 11, 2020\nAgian ezkutuan akordioren bat egongo da presoei begira edo beste zerbaitetarako, baina aurrekontuak politika publikoen erpina dira. Praktikan Ezker Abertzalea EAJ 40 urtez egiten egon dena egiten ari da, Madrilera joan aurrekontuei babesa ematearen truke kontzesioak lortzeko.\n— Ander Aranburu (@aranburuander1) November 16, 2020\nAtzo nire iritzia eskatu zidaten Bilbon, klima krisiari buruzko liburua aurkezten ari ginela: 'Zer egingo du Jaurlaritzak energia trantsizioari dagokionez?' Hau erantzun nuen: "Petronorrek eta Iberdrolak esaten diotena". Gaur albiste hau ikusi dut. https://t.co/x6BFI3SPd3\n— Iñaki Petxarroman (@petxarroman) November 18, 2020


1. Bateraezintasunen Batzordearen irizpena, Maitane Ipiñazar Miranda, Miren Gallástegui Oyarzábal, Ander Rodriguez Lejarza, Diana Urrea Herrera eta Ibon San Saturnino Murua legebiltzarkideen bateragarritasun-egoeraren gainean. Eztabaida eta behin betiko ebazpena. (11\_01\_01\_00\_00086), (11\_01\_01\_00\_00087), (11\_01\_01\_00\_00088), (11\_01\_01\_00\_00089), (11\_01\_01\_00\_00090)\n2. Bateraezintasunen Batzordearen irizpena, Euskal Irrati-Telebista herri-erakundeko Administrazio Kontseiluko hautagaiaren bateragarritasun-egoeraren gainean egina. Irizpenari buruzko eztabaida eta behin betiko ebazpena, eta, hala badagokio, kontseilu horretako kidea izendatzea. (11\_11\_07\_03\_00001)\n3. Mozioa, Mikel Otero Gabirondo EH Bildu taldeko legebiltzarkideak aurkeztua, berotegi-efektua eragiten duten gasen bilakaerari buruz. Eztabaida eta behin betiko ebazpena. (11\_11\_03\_00\_00144)\n4. Elkarrekin Podemos talde parlamentarioak egindako legez besteko proposamena, euskal eskola publikoan eskolaratzeko eskubidea bermatzeari buruz. Eztabaida eta behin betiko ebazpena. (11\_11\_02\_01\_00310)\n5. Euskal Talde Parlamentario Popularrak egindako legez besteko proposamena, Bilboko Zabalburu ikastetxeko Logistika eta Garraioa zikloan A eredua bermatzeari buruz. Eztabaida eta behin betiko ebazpena. (11\_11\_02\_01\_00608)\n6. EH Bildu talde parlamentarioak egindako legez besteko proposamena, gizarte-ekimeneko ikastetxeen auziaren aurrean Hezkuntza Sailak gidaritza hartzeari buruz. Eztabaida eta behin betiko ebazpena. (11\_11\_02\_01\_00590)\n7. Elkarrekin Podemos talde parlamentarioak egindako legez besteko proposamena, kirolean emakumeen eta gizonen artean dagoen arrakalari buruz. Eztabaida eta behin betiko ebazpena. (11\_11\_02\_01\_00611)\n8. Beste baterako utzi da: Mozioa, Carmelo Barrio Baroja Euskal Talde Popularreko legebiltzarkideak aurkeztua, saltegiak modernizatzeko laguntza-programarako arauak ezarri eta 2019ko ekitaldirako deialdia egiten duen Turismo, Merkataritza eta Kontsumoko sailburuaren 2019ko maiatzaren 14ko Aginduan farmaziak kanpoan uzteari buruz. Eztabaida eta behin betiko ebazpena. (11\_11\_03\_00\_00143)


2017(e)ko uztailaren 14(a)\nGaiak: 2016-17, Aniztasuna, arazo-egoerak, DBH, disziplinartekotasuna, Esperientziak, konpetentziak, lankidetza, Proiektuen metodologia 0 IRUZKIN\n2017(e)ko ekainaren 26(a)\nGolden 5: argia ikasgeletan\nEz da lehenengo aldia Golden 5 proiektuaren berri ematen dugula Donosgune blogean. Ikasturte honetan ere zabaldu genuen programaren oinarrizko informazioa sarrera honetan:\nGolden 5: Gure ikasleek distira egin dezaten.\nBertan jaso dezakezue proiektuaren nondik norakoa eta, horregatik, oraingoan ez dugu azalduko. Gaurko nahia, ordea, zera da: azken ikasturtean zer jaso dugun eta epe laburrean zer aurreikusten dugun konpartitzea.\n2016-17 ikasturtean, mintegi berezia eraman dugu aurrera, berezia formatuan eta edukian. Formatuari dagokionez, zortzi saio izan ditugu, bost Berritzegunean, Donostiako ikastetxeetako arduradunentzat, eta hiru EHUko egoitzetan, Maria Jose Lerak emanda, Gipuzkoa osoko ikastetxeetatik etorri diren irakasleentzat. Berezia ere, edukiari dagokionez, proiektuak hartu duen sendotasunaren ondorioz. Alegia, bost eremuetan sakontze lan handia egin dugu, gako urratsak oinarrizko behar psikologikoak asetzeko duten ahalmena arakatuz. Arakatze hau Maria Jose Lerak hasitako prozesu bat izan da eta ahalbidetu du zonaldetako mintegietan bide bera jorratzea. Zabaldu den bidearen ideia bat izan dezazuen, "Golden 5: luz para las aulas" liburuaren hitzaurre zati bat ekarri dugu hona\nFormakuntza sakona izan da, beraz, eta hala baloratu dute mintegian parte hartu duten irakasleek ere. Partaideen ekarpen batzuk hona ekarri ditugu, Golden proiektua haratago doala islatzen dutelako:\nAlderdi zabalak betetzen ditu Goldenek; eduki ugari eta aberatsak.\nKontzientzia pizten lagundu digu, ondo egiten ari garena ikusi eta horretan sakondu eta zuzendu beharreko jarrerak era egokian, "konplexurik gabe" zuzentzen.\nSaio hauek arnasa eman digute indarberritu eta aurrera egiteko.\nGizarte positiboa sortzeko oinarriak ezagutu ditugu eta, neurri batean, martxan jarri.\nBat egiten dugu pertzepzio horrekin proiektuan gabiltzan aholkulariok. Golden 5 zabaltzen eta sakontzen doa. Gizabanakoaren autodeterminazioa oinarri, heziketa praktika osoa hartzen du eta komunikatzeko, ikasteko, pentsatzeko, elkarrekin bizitzeko, ekimenerako eta izaten ikasteko bide bikaina dela uste dugu. Eta, jakina, ikaslearen zehar-konpetentzia guztiak garatzen dituenez, ez dago esan beharrik diziplina barruko konpetentzietan ere sekulako eragina duela.\nHorregatik, eskola eta gizartea hobetzeko bide horretan sakonduz, honako gaiak ekarriko dizkigu datorren ikasturterako antolatzen ari garen prestakuntzak:\n2016-17 ikasturtean ikastetxeetan egin den ikerketaren emaitza, indarguneak azpimarratuz eta hobetzeko esku-hartzeak proiektatuz. Ondorioz, Golden 5aren sistematizazioa (ikerketan lehenetsitako gakoen baitan) ikasgelaren programazioan integratuta.\nGolden 5 ikasgelan inplementazioaren adierazleak, “CLASS: Classroom Assessment Scoring System” tresnaren bidez.\nGolden estrategiak Tutoretza Planean.\nOinarria, beti ere, gizakiaren hiru oinarrizko behar psikologikoak (gaitasun-ustea, harremanak eta autonomia) asetzea delarik eta jakinda hortik etorriko zaigula ikastetxeetan behar dugun bakea eta giro ona.\n"Gauza berriak gertatzea nahi baduzu, ez ezazu betikoa egin"\nFisika kuantikoaren oinarrizko printzipioa\nGaiak: 2016-17, 2017-18, Bigarren Hezkuntza, Elkarbizitza, Golden5, Harremanak, Haur Hezkuntza, konpetentziak, Lehen Hezkuntza, Prestakuntza 0 IRUZKIN\n2017(e)ko ekainaren 13(a)\nBinaka arrazoitzen: matematika baino gehiago\nDatorren ikasturteko prestakuntza diseinatzen ari gara eta orain arte izan ditugun prozesuak aztertu ditugu, ea proposamen berriak egin behar diren edo lehengo prozesuetan zer aldatu behar dugun erabakitzeko. Hori horrela, 2016-17 ikasturtean hasitako Binaka arrazoitzen mintegiaren balorazio oso ona egin dugu eta interesgarria iruditu zaigu informazioa zabaltzea.\nTutorea eta tutoratua problemak ebazten elkarrekin - irudiaren jabea: ARA CRIATURES\nBartzelonako UAB-ko GRAI (Grup de Reserca sobre Aprenentatge entre Iguals) taldearen eskutik jaso genuen iaz "Binaka arrazoitzen" programaren berri. Marta Flores Coll irakaslea gonbidatu genuen eta zuzenean aurkeztu zigun. Ondoren, ikastetxe batzuk berdinen arteko tutoretzan eta matematika arloan sakontzera animatu ziren eta aurrera jo genuen.\n2016-17 ikasturtean programa garatzen eta aplikatzen jardun dugu Lehen Hezkuntzako eta Bigarren Hezkuntzako hainbat irakasleekin batera eta bukaeran egindako balorazioetako batzuk ekarri ditugu hona:\nPrograma oso egituratuta dago. Dena bideratuta dago, horrek errazten du lana eta programaren martxa.\nProblemak ebazteko beste modu erakargarri bat ikastetxean ezartzeko, ikasleek gustura hartzen dutena.\nOso interesgarria ikaskuntza kooperatiboan aurreratzeko.\nGogoeta sakona problemen ebazpenaren inguruan; planifikazioa gai bereizgarri gisara.\nProblemen ebazpenean berrikuntza; interakzio egituratu eta planifikazioa indartzen du.\nMatematika lantzeko era berri bat.\nHorrekin batera, mintegia eraman dugun aholkulariok arazo-egoeren bidez irakasteko bidea ere badela ikusi dugu, gaitasun anitzak abiarazten dituelako, planteatzen dituen jarduerak erronka txiki batzuk direlako eta, gehienetan, ebazpena irekia dutelako. Era berean esan dezakegu, Matematikarako konpetentziaz gain, Konpetentzia sozial eta zibikoa garatzen duela eta, zehar-konpetentziak diren Ikasteko eta pentsatzeko konpetentzia, Ekimenerako konpetentzia eta Elkarbizitzarako konpetentzia ere. Eta ez alboko ondorio gisara, intentzionalitate betearekin baizik. Horretarako izan baita diseinatuta.\nLaburbilduz, programa aberatsa da eta oso ondo garatu ditu bi osagai nagusiak:\n1. berdinen arteko tutoretza egituratua\n2. eta problemen ebazpena arrazoitua lantzeko aproposak diren materialak.\nBerdinen arteko tutoretzaz luze aritzea ez da behar, urte asko daramatzagu-eta gure ikastetxeetan praktikan jartzen, baina interesgarriak dira oraingo bertsio honek ekartzen dizkigun berrikuntzak. Bigarren osagaiari dagokionean, berriz, lan handia egin dugu aurten: katalanez eta gaztelaniaz zeuden materialak euskarara itzuli, gure egoeretara egokitu eta jarduera berriak sortu. Eta lan horri esker, datorren ikasturteko mintegian parte hartuko duten ikastetxeek behar duten guztia hasieratik eskura izatea bermatu ahal izango dugu.\nInformazio gehiago nahi duenarentzat, hara hemen:\nCuadernos de pedagogia aldizkariak argitaratu artikulua:\nRazonar en pareja liburuaren laburpena:\nRazonar en pareja: resumen del libro\nIkasleak binaka aritzeko interakzio pauta:\nEbaluaziorako material batzuk:\nIrakaslearen behaketa erregistroa\nIkasleek erabiltzeko jarduera orri bat adibide:\nLH_3Z_Jarduera4_Irteera egunean euria egiten badu\nBeraz, Binaka arrazoitzen ezagutu eta praktikan jarri nahi baduzue, atsegin handiz hartuko zaituztegu 2017-18 ikasturtean egingo dugun mintegian.\nGaiak: Elkarbizitza, Gizarte Zientziak, Ikaskuntza Kooperatiboa, Ikasten ikasi, Matematika, mintegia 0 IRUZKIN\n2017(e)ko apirilaren 5(a)\nIdazle: Josune Otxotorena\nGaiak: Aniztasuna, Elkar lana, Euskara, Hizkuntza Normalkuntza, Partaidetza 0 IRUZKIN\nKORRIKA 20! ----- Z I R K O R R I K A\nDakizuenez, apirilaren 30ean 20. Korrika izango dugu Euskal Herriko herrietatik barrena. Ikastetxeetan ere KORRIKArekin bat egiten da. Ikasleen artean dugun aniztasunari erantzuteko ahaleginean, zuekin partekatu nahi dugu KORRIKA 20, aurtengo abestiaren moldaketa hau.\nIkasle guztiek abestia uler dezaten eta ulertzearekin gozatu eta parte hartu!\nMoldaketa: Bego Garaik egina.\nKorrika 20 - piktogramekin\nGaiak: Aniztasuna, Artea, Euskara, Harremanak, Hizkuntza Normalkuntza 0 IRUZKIN\nArtxiboa July 2017 (1) June 2017 (2) April 2017 (1) March 2017 (3) February 2017 (1) January 2017 (3) December 2016 (4) November 2016 (9) October 2016 (7) September 2016 (2) May 2016 (5) April 2016 (4) March 2016 (1) February 2016 (7) January 2016 (2) December 2015 (3) November 2015 (3) October 2015 (2) September 2015 (3) July 2015 (1) June 2015 (2) May 2015 (7) April 2015 (8) March 2015 (10) February 2015 (7) January 2015 (3) December 2014 (4) November 2014 (2) October 2014 (2) September 2014 (3) August 2014 (1) July 2014 (2) June 2014 (3) May 2014 (6) April 2014 (2) March 2014 (8) February 2014 (7) January 2014 (3) December 2013 (2) November 2013 (3) October 2013 (5) September 2013 (9) July 2013 (1) June 2013 (5) May 2013 (5) April 2013 (1) March 2013 (3) February 2013 (11) January 2013 (6) December 2012 (2) November 2012 (7) October 2012 (9) September 2012 (3) July 2012 (1) June 2012 (7)


«Eskertza bi noranzkoetan izan behar da, zuek guri eta guk zuei» - Goierriko Hitza : Goierriko Hitza\nZenbat denbora daramazu anbulantzietan lanean? Zein da zure lana zehazki?\nAurreko mendean hasi nintzen, 1998an. Arlo desberdinetan aritzen naiz, anbulantzia desberdinetan. Osasun larrialdietako teknikaria naiz. Batetik, errehabilitazio kontuak eta interkonsultak egin ditzaket. Eta bestetik, oinarrizko bizi euskarriko eta bizi euskarri aurreratuko anbulantzietan egiten dut lan.\nNola eragin dizue Covid-19ak lan arloan? Lan metodoa aldatu behar izan duzue?\nGuztiok egokitu behar izan dugu egoerara. Dena antzeko martxan dabil, baina Covid19-arekin protokoloa, neurriak eta ardurak intentsifikatu dira. Gure eguneroko lanean sartu behar izan dugu protokolo hori. Egoerak eragin duen ezinegonagatik batzuk erori egin dira, eta erori ez garenok ahal dugun heinean tinko jarraituko dugu.\nEzinegona aipatu duzu. Pertsonalki eta animikoki nola daramazue alarma egoera?\nHori pertsonaren araberakoa da. Niretzako oso garrantzitsua da higiene mentala izatea. Gauzak ondo doazenean karga psikologikoa txikiagoa da, eta horregatik niri goardia aldaketetan higiene mental hori egitea gustatzen zait. Arazoak edo kezkak bota, eta horrela etxera joatean nolabait bideratuta dago. Bestalde, garrantzitsua iruditzen zait elkartasuna nagusitu dela aipatzea. Elkarri gertuagotik begiratu diogu, ez figurak bezala, baizik eta pertsonak bezala. Benetan espero dut hau guztia pasatzean herritarrok hori ere gogoratzea.\nSintomak dituzten pazienteentzako etxebizitza batzuk egokitu dituzte. Zuentzako?\nHori ere bideratuta dago. Prebentiboki, ez. Baina norbait kutsatzen bada eta etxean ezin badu bizitza normala egin, orduan bai. Adibidez, etxean komun bakarra badago eta ezin badute komun bera erabili, kasu horretan bai. Bestetik, Bilboko edo Gasteizko lankide batek hemen egunetik egunera goardia egin beharko balu, badaude lekuak proposatuta.\nZuek ere lehen lerroan zaudete eta egunero egin behar diozue aurre egoerari.\nEgoera honen hasieran EPI eta material faltarekin ikaratuta egon ginen, baina gure enpresak behintzat nahiko arin argitu du.\nZeinek darama anbulantzien kudeaketa? Zein da anbulantzien enpresa arduraduna?\nOsakidetzak zerbitzuak eskaintzen ditu, baina zerbitzu horiek eskaintza publikoaren bidez ematen ditu. Lehiaketa publiko hori irabazten duenak epe baterako izango du zerbitzua kudeatzeko eskumena. Kasu honetan Ambulancias Gipuzkoa S. Kooperatiba da enpresa.\nKoronabirus kasuak atzemateko testik egin dizute?\nOsakidetzak bere pertsonalari egiten dio, baina gu beste enpresa bat gara eta, hortaz, mutuara bideratzen dute. Bertan irizpidea da soilik sintomak dituenari edo baja hartu duenari egitea testa. Hasieran informazio asko zegoen; materiala, testak, protokoloak… kaotikogoa zen. Baina orain bideratuago dago.\nAnbulantziak kalez kale joaten dira 20:00ak aldera egunero. Nola hasi zen ekimen hau?\nGoierri mailan, herritarrek txaloak jotzen dituzte ordu horretan osasun langileak eskertzeko, egin beharreko esfortzu hori eta hartu beharreko arrisku horiek. Lehenengo aldian anbulantzia bakarrarekin atera ginen, baina abisua zortziretan jaso genuen eta azkenean ez genuen egin. Hurrengoan bi anbulantzia atera ginen, eta ordutik lankide gehiago animatu dira.\nJendeak nola eskertzen duen ikustean… lankide batzuk emozionatuta ere ikusi ditut. Eskertza bi noranzkoetan izan behar da, zuek guri eta guk zuei ere. Guztiok batera hobeto aterako gara honetatik.


Zumaiako Institutuko ikasleen % 100ak gainditu du aurtengo selektibitatea | Baleike\nZumaiako Institutuko ikasleen % 100ak gainditu du aurtengo selektibitatea\nErredakzioa 2012-06-20 15:09\tHezkuntza, Nabarmenak\t44 ikasle aurkeztu dira aurtengo selektibitate-frogara eta guztiek gainditu dute. “Irakasleak pozik gaude urtero gorabeheratsua izaten den selektibitatean gure gazteek lortutako emaitzekin”, diote ikastetxeko irakasleek. Mallorcan egiten ari diren ikasbidaian izango dute ospatzeko aukera. “Hemendik aurrera bakoitzak bere bidea egingo du, batzuk Unibertsitatera eta besteak Goi Mailako ziklo bat egitera. Zorte ona opa diegu guztiei. Beraz, gure ikasleei eta noski irakasleei ere, zorionak!”


sabatismo / sabelalde\nsabel 1 iz giza enborraren aurrealdearen beheko zatia, bularretik beherakoa; zati horrek bularretik behera eratzen duen irtengunea. ik sabelalde.\nLurrean sabel gainean luze etzanda, argi-ilun hartan, gure gorputzak zatikatu egiten ziren, apurtu, pixkana desegin. Juan Kruz Igerabide «Txoria» - Oh Jung-hi - 20. orr.\nSoldaduak hildakoei fusila zuzentzen agertzen dira argazkiotan, hankak gorpuen sabel gainean dituztela. Berria - Mundua 2004-11-20\nMusuka jardun genuen [...] batak bestearen bular eta sabelak igurtzi genituen. Juan Martin Elexpuru «Esku bakarrarekin irakurtzeko kontuak» - Pilar Cristobal - 16. orr.\nJimmyren sabela uzkurtu egin zen, igogailua brau jaisteaz batera. Lopez de Arana «Manhattan Transfer» - John Dos Passos - 175. orr.\nSabela haizez puztuta zuten haurrak. Berria - Kultura 2004-04-24\nPresoa lurrera erori eta ez zuen inporta, sahetsetan, sabelean, bizkarrean, alde guzitean ostikoka xehatzen zuten, gizagaizoa. Eneko Bidegain «Anbroxio» - 122. orr.\nEskuineko izterrean zekarren ezpata hartu eta sabelean sartu zion erregeari. Elizen arteko biblia Epa 3,21\nGizakiaren sabeleko errairik haundiena eta ilunena baita gibela. Patziku Perurena «Harrizko pareta erdiurratuak» - 19. orr.\nEmakumearen sabelean sehaska bat dago beti. Joseba Sarrionandia «Lagun izoztua» - 81. orr.\nPneumoniek eta sabeleko gaitzek eragiten dute, eritasunen artean, heriotzen % 11. Pello Salaburu «XX. mendearen argi-itzalak» - 140. orr.\nZiztu bizian zebilen, sotana sabeleraino altxatuta. Koldo Biguri «On Camillo» - Giovanni Guareschi - 281. orr.\nHaren aurpegia nire sabelera heldu zen, zila laztandu eta milikatu zidan, denbora eman zuen bere mihiaz nire pubiseko ilearekin jolasean, okotzarekin zabaldu zuen nire potxotxa... Juan Martin Elexpuru «Esku bakarrarekin irakurtzeko kontuak» - Pilar Cristobal - 17. orr.\nOntziak sabel-sabelean jo zuelarik, gizonak orro antzeko garrasia egin zuen. Patxi Zubizarreta «Mirarien kalezuloa» - Nagib Mahfuz - 175. orr.\nIkusi zelako titi ederrak dituen, zelako sabel laua, zelako ipurdi gozoak. Juan Martin Elexpuru «Esku bakarrarekin irakurtzeko kontuak» - Pilar Cristobal - 44. orr.\nQuenu bere sabel zuria erakusten ari zen urdaitegiaren alartzean. Karlos Zabala «Parisen sabela» - Emile Zola - 369. orr.\nMotza, zabala eta lodia zen ordea, sabel handia zuen eta buru izugarria. Koro Navarro «Zortzi kontakizun» - Isaac B. Singer - 101. orr.\nik beherago 13. 25247\nHaren sabel gurintsua, haren izter borobilak. Itxaro Borda «Zeruetako erresuma» - 39. orr.\nEta nola babestu ninduen umetan haren sabel zabal joriak, noiz eta izuak mehatxatzen baininduen handik edo hemendik. Joan Mari Irigoien «Lur bat haratago» - 289. orr.\nAndresek gaixoa aztertu zuen; haren sabel handituak igel batena ematen zuen. Josu Zabaleta «Jakintzaren arbola» - Pio Baroja - 207. orr.\nHan utzi zuen gerizetan hondoraturik, biluz-biluzik, izerditan oraindik, paparra eta sabel puztua agerian, maskuria husten. Karlos Zabala «Parisen sabela» - Emile Zola - 379. orr.\nOrduan, sabel izugarriak, bular oparoak borrokan hasi ziren berriz ere argal haren aurka. Karlos Zabala «Parisen sabela» - Emile Zola - 343. orr.\n3 (janarien digestio lekutzat hartua)\nJanaria sabelarentzat da eta sabela janariarentzat. Elizen arteko biblia 1 Ko 6,13\nNola azaldu behar zaio gose den ume bati sabela asetzeko ikastea ezinbestekoa duela? Berria - Kultura 2006-01-07\nSabel aseezina zuen, eta gelditu gabe jan eta edan nahi izaten zuen. Juan Kruz Igerabide «Ulises» - Homero - 133. orr.\nSabel asearentzat mesprezagarri ezti-abaraska, sabel gosearentzat mingotsa ere gozo. Elizen arteko biblia EsZ 27,7\nAsetzeraino jan zuten, sabela puzteraino. Elizen arteko biblia Ne 9,25\nEntsalada batekin entretenitu dut sabela. Anjel Lertxundi «Italia, bizitza hizpide» - 59. orr.\nSabela betetzeagatik egiten ziren esaneko, asetzearen truke jasaten zuten mendekotasuna. Askoren artean «Asisko Frantzizko, Asisko Klara» - 282. orr.\nSabela berdinduta eta pentsakor jalgi zen Manuelenetik. Unai Iturriaga «Berandu da gelditzeko» - 80. orr.\nGure sabelean habia egin zuen berriz ere goseak. Aingeru Epaltza «Mailuaren odola» - 193. orr.\nNahiago nuke, gosea ere sabela igurtziz aseko banu. Xabier Mendiguren Elizegi «Nerabearen biluzia» - 62. orr.\nSabeleko harra mantsotu nahian, gosaldu gabe zegoen, garagardo bat eta olibak eskatu zituen. Migel Angel Mintegi «Denak du bere prezioa» - 37. orr.\nZerri haragi ketua, gure sabel hutsen gozagarri. Aingeru Epaltza «Mailuaren odola» - 198. orr.\nAterako ziola bitartean gazta apur bat eta pernila, eta edatekoa ere bai, nahi bazuen eta sabel gaiztokoa ez bazen. Unai Elorriaga «Van't Hoffen ilea» - 62. orr.\nEmmaren apartamendutik atera orduko, sabelean neukan guztia bota nuen, oka eta oka. Daniel Landart «Anaiaren azken hitza» - 157. orr.\nKomun-esertokian eseririk, sabelekoa hustu zuen aparteko tarratetan. Josetxo Azkona «Patata soro bat» - 96. orr.\nik beherago 18. 199\n· Bud sabel hutsik eta erdi zorabiaturik zegoen, baina zoriontsu sentitzen zen. Lopez de Arana «Manhattan Transfer» - John Dos Passos - 102. orr.\nBotalarria, bezperan ardoz potzo-potzo egin izan banu baino sabel-astunago. Anjel Lertxundi «Argizariaren egunak» - 127. orr.\n4 (haurrak edo umeak egiteko tokitzat hartua)\nEzker aldean, zure aita dago; eskuin aldean, berriz, zure ama; eta bere sabel lodian, zu, jaio gabea oraindik. Aritz Gorrotxategi «Egurra Pinotxori» - 13. orr.\nNi, denok bezala, nire amaren sabelean hasi nintzen izaten. Jenaro Garate «Gizakia maitagogoa da» - 96. orr.\nFilipinetan jaioa banaiz ere, Bizkaiko sabelak ekarri ninduen mundura, eta alde bietatik euskal odoletik ernatua izan nintzen. Berria - Kultura 2004-01-24\nAgorra zara eta ez duzu haurrik izan; hala ere, sabelean sortu eta semea izanen duzu. Elizen arteko biblia Epa 13,3\nEmakume haurdunaren gelaren paretik pasatzean, hau ohetik altxata, zutik aurkitu du leihotik begira; irribarre egiten du sabel betea laztanduz. Harkaitz Cano «Neguko zirkua» - 154. orr.\nSabela ez zitzaien batere handitzen haurdunaldiaren bederatzi hilabeteetan. Karlos Zabala «Buda zoriontsuen etxea» - João Ubaldo Ribeiro - 47. orr.\nStanley belauniko jarri eta aurpegia emaztearen sabel haziaren aurka estutu du. Xabier Paya «Desio izeneko tranbia» - Tennessee Williams - 107. orr.\nSabel haurdunak uzten zion guztia hurbildu zen sutondora. Anton Garikano «Maitea» - Toni Morrison - 28. orr.\nSabela irekiko diezu hango emakume haurdunei. Elizen arteko biblia 2 Erg 8,12\nOhore bai zuri, gaurko ama gaztea, zure sabeleko haur maitea sortu eta laster, hura utzirik, zure menaiuko edo bulegoko lanetara joan behar duzularik. Herria 2001-05-24\nEta ororen buruan, ene sabeleko fruitua da ez, Abel? Daniel Landart «Anaiaren azken hitza» - 24. orr.\n5 (sentimenen egoitza gisa) ik sabelalde 2.\nSentimenduak sabelari dagozkio, ez gogoari. Antton Olano «<//jokoa.com>» - Gemma Lluch - 96. orr.\nXelebrekeriaren bat egiteko gogoa dantzan doakio sabeletik eztarrira, eztarritik garunera. Pako Aristi «Gauza txikien liburua» - 120. orr.\nNik, ezetz, jakina, ez nuela inolako arazorik, baina kezka areagotzen sentitu nuen sabel inguruan. Iban Zaldua «Itzalak» - 167. orr.\nLarritu egingo zara, eta sabelean korapiloa egingo zaizu. Lander Garro «Orain galdera berriak ditut» - 90. orr.\nEz litzaioke goxo geltokia hustu ondoan bera bakar bakarrik gelditzea [...] eta horri pentsatuz sabela korapilotzen hasten zaio. Eneko Bidegain «Anbroxio» - 92. orr.\nKilima larria sentituko duzu sabelean. Joseba Sarrionandia «Lagun izoztua» - 377. orr.\nLarria zetorkion sabelean gora. Unai Iturriaga «Berandu da gelditzeko» - 205. orr.\nHerrira itzultzeko eguna heldu zenean, ordea, tristura ilun bat sentitzen zuela sabelean aitortu zion. Joxemari Urteaga «Ordaina zor nizun» - 95. orr.\nEmazteagan pentsatzean, sabeleko dardara berezia hasi zitzaion berriro ere. Harekin berba egiteko behar kasik jasanezineko baten harra egin zitzaidan sabelean. Aritz Gorrotxategi «Egurra Pinotxori» - 129. orr.\n6 abereetan, giza sabelaren kideko zatia.\nSabel gainean arrastaka ibiliko haiz, eta hautsa jango duk. - 0. orr.\nHiru egunez balearen sabelean, Hendrike? -ustekabean esan zuen Kristobalek. Edorta Jimenez «Sukar ustelaren urtea» - 395. orr.\nLurpean usteltzea baino nahiago nuke neure gorputz zatiak beharra dutenei ematea edo, ezertako balio ez badute, saien sabelean bukatzea. Gotzon Garate «India harrigarria» - 154. orr.\nKatua lozorroan zegoen, sabelez gora, hanka bat sudurraren gainean. Karlos Zabala «Parisen sabela» - Emile Zola - 143. orr.\n-Txakur eme horrek txakurkume txikiak dauzka sabelean. Juan Kruz Igerabide «Txoria» - Oh Jung-hi - 81. orr.\nHaren zilborrak ez zuen aitzakiarik, zilbor inguruko ileak ardiaren sabelekoak baino leunagoak ziren. Karlos Zabala «Buda zoriontsuen etxea» - João Ubaldo Ribeiro - 103. orr.\nHegaztiak azpiletara erortzen ziren; sabeletatik burruntziak ateratzen zitzaizkien, ketsu; sabelak husten eta zukua atzealdeko eta eztarriko zuloetatik isurtzen uzten zuten. Karlos Zabala «Parisen sabela» - Emile Zola - 72. orr.\nAurrerantzean umeak ez ziren emearengandik kanpo arrautza oskoldun batean garatuko (narrastiak), baizik eta sabel barruan. Luis Elberdin «Sexua noiznahi» - 221. orr.\nAntzara lodien eta indioilo handien sabel txigortuak. Karlos Zabala «Parisen sabela» - Emile Zola - 72. orr.\nKontrabaxu guztiek ote daukate emakume bat euren zurezko sabelean? Pako Aristi «Gauza txikien liburua» - 30. orr.\nArgentinan hegazkinetako sabela ireki eta handik botatzen zituzten, bizirik, militarren kontra ahotsa goratzen zutenak. Pello Salaburu «XX. mendearen argi-itzalak» - 135. orr.\nHegaldi batetik itzuleran bere lurreratzeko trenari jaisteko agindua ematea ahazturik, sabel gainean hartu zuen lurra hegazkinak. Josu Zabaleta «Gerrako pilotu» - Antoine Saint-Exupéry - 142. orr.\nItsasontzi baten sabelean etorri nintzen ni hona. harakinak behorrarenean bezain leun ibili zuen eskua txaluparen sabelean harat-honat nire lagunei kasurik egiteke. Harkaitz Cano «Belarraren ahoa» - 57. orr.\nAutobusaren sabel puztuan pilatu dira motxila eta fardelak, eta meriendarako ogi-txokolate edo txorixoarekin igo dira haurrak barrura. Xabier Mendiguren Elizegi «Uda betiko balitz» - 13. orr.\n"Hau eta hori egingo dut" diot neure artean, hainbeste gauzen irudiz gainezka daukadan arimako sabel handi honetan. Imanol Unzurrunzaga «Hainbat idazlan» - San Agustin - 244. orr.\nOsaba Gradelleren denda hura [...] halako sabel beltz bat zen, auzo zaharretako badaezpadako urdaitegi horietako bat zen. Karlos Zabala «Parisen sabela» - Emile Zola - 84. orr.\nAdministrazio baten sabel itsuan bizi gara. Josu Zabaleta «Gerrako pilotu» - Antoine Saint-Exupéry - 73. orr.\nLurrak bere sabelean hartzen du elurte eta eurite guztietako ura. Jon Maia «Riomundo» - 40. orr.\nLurraren sabel zulatuetatik meatzari esklabizatuek lanaren izerdiaz erauzitako ikatzarena zirudien belztasuna. Xabier Mendiguren Elizegi «16 ipuin amodiozko» - 51. orr.\n8 (hitz elkartuetan lehen osagai gisa)\nGizonezkoak emakumezkoekin dantza alaian hasten ziren, mihi eta esku dantza lizunean segidan, sabel dantzan gero. Felipe Juaristi «Airezko emakumeak» - 220. orr.\nKokots-kokotsean haztatu ninduen lehenik, sabel-ahoan gero eta berriz ere kokotsean hondarrik. arnasak ez zuen oraino bere bidea erabat aurkitu sabel-ahoan. Aingeru Epaltza «Rock'n'roll» - 199. orr.\nEderki betea zaukan sabel zorroa zerri madarikatuak! Karlos Zabala «Parisen sabela» - Emile Zola - 18. orr.\nTea edan, eta sabel zorroa hotz -esan zuen, burlaizezko irri labur batekin. Jose Morales «Zazpi urkatuak» - Leonid Nikolaievitx Andreiev - 104. orr.\nBaina, alferkerian ohitu haiz, eta nahiago duk eskean ibili sabel-zorro aseezin hori betetzeko. Juan Kruz Igerabide «Ulises» - Homero - 140. orr.\nLaster entzunen genuela sabel-erraiak inarrosten eta suntsitzen dituen kantu-deiadarra: zatozkiote. Daniel Landart «Anaiaren azken hitza» - 94. orr.\nBettanen ardi-trapatu sabel-oihua entzun zen: [...]. Itxaro Borda «Zeruetako erresuma» - 186. orr.\nBerriro hasi nintzen gehiago jaiki ezinik eta sabel-orroak eginik. Joxan Elosegi «Ahardikeriak» - Marie Darrieussecq - 89. orr.\nNekez jasan baitzezaketen, bihotzik gabekoak izan ezik, emakumeen heriotza urkamendian, lehertu egiten baitzitzaizkien lehen erorikoan sabel barrenak. Felipe Juaristi «Airezko emakumeak» - 171. orr.\nSabel-arrabia neukan eta sekula ez bezalako mina ematen zidan. Jesus Mari Mendizabal «35 kilo esperantza» - Anna Gavalda - 62. orr.\nTira, motel, txorakeria batengatik horrela deskontrolatzea ere, esan nion neure buruari, sabel-arnasaldi batzuk saiatzen nituelarik. Karlos Linazasoro «Ez balego beste mundurik» - 89. orr.\n9 (hitz elkartuetan lehen osagai gisa, elkarketak izenondo balioa duela)\nKazetari burua zen Farr jauna, takigrafo trebea, [...] aurpegi-biribila eta sabel-biribila. Koro Navarro «Artistakume baten erretratua» - Dylan Thomas - 176. orr.\nIzozki saltzailearen inguruan dantzan egiten zuten mutil sabel-biluziak. Koro Navarro «Artistakume baten erretratua» - Dylan Thomas - 204. orr.\nFlorent, aurpegia burdin sareen kontra ipinita, esekitako gorputz sabel-irekien lerro haiei begira zegoen. Karlos Zabala «Parisen sabela» - Emile Zola - 56. orr.\nZakur sabel-zuri horrek gutitarik ez zidan azpijoko egin. Aingeru Epaltza «Rock'n'roll» - 181. orr.\nOtso gose sabel-uzkur bat bainintzen, golos eta lamiti. Joan Mari Irigoien «Lur bat haratago» - 479. orr.\nIlargiaren dirdirak aspaldi galdua baitzuen bere zilarra, hodei sabel-astun baten atzean ezkutatu zenetik. Anjel Lertxundi «Azkenaz beste» - 216. orr.\nAntinook ahuntz-sabel handi bat ekarri zion, bete-betea. Juan Kruz Igerabide «Ulises» - Homero - 136. orr.\nSutan ahuntz-sabel batzuk daude, koipez eta odolez beterik afaritarako utziak. Juan Kruz Igerabide «Ulises» - Homero - 134. orr.\nItsasoa bare dagoen arren, ontzi-sabelean mugimendu handia dabil dagoeneko. Harkaitz Cano «Belarraren ahoa» - 12. orr.\nZarataka botatzen ditiztek ilarrak eta artatxikia sabel sakoneko gabarretara. Jose Morales «Arima hilak» - Nikolai Gogol - 206. orr.\nGelako bazter batean intxaurrondo-zurezko idazmahai sabel-handi bat zegoen, itxura bitxiko lau hankaren gainean bermatua Jose Morales «Arima hilak» - Nikolai Gogol - 145. orr.\n12 sabel anaia\nHitzek diskurtsoa osatzen dutelako hartu zuen urte hasieran Bilboko jaun mera Azkunak Frantziako Barne ministro Sarkozyren sabel-anaiaren antza. Iñigo Aranbarri «Hizlandia» - 102. orr.\n13 sabel-handi ik sabelandi.\n14 sabel-hiztun ik sabeliztun.\n15 sabel zorri adkor gosea.\nSabel zorria asetzeko gogo izugarriari kontra eginez. Karlos Zabala «Parisen sabela» - Emile Zola - 36. orr.\nHilei ere sabel-zorriak egiteko modukoa. Jose Morales «Arima hilak» - Nikolai Gogol - 437. orr.\n16 sabel zorro1 (orobat sabelzorro g.er.) adkor tripa, gilborra.\nEtzaulkian zegoen, eskuak sabelzorro gainean gurutzatuta, ez irakurtzen edo lotan, baizik eguzkia hartzen bizitzaz okitutako izaki baten antzera. Anton Garikano «Farorantz» - Virginia Woolf - 175. orr.\nEderki betea zaukan sabel zorroa zerri madarikatuak. Karlos Zabala «Parisen sabela» - Emile Zola - 18. orr.\nAlferkerian ohitu haiz, eta nahiago duk eskean ibili sabel-zorro aseezin hori betetzeko. Juan Kruz Igerabide «Ulises» - Homero - 140. orr.\n17 sabel zorro2 sabelean eramaten den zorroa.\nNoiz sortu ote zen turisten gustu txarreko ohitura hori, bizkar-zorroak bizkarrean eraman beharrean sabel-zorro bihurtzekoa? Harkaitz Cano «Neguko zirkua» - 175. orr.\n18 sabela hustu kaka egin.\nLeize-zulo batean sartu zen Saul sabela hustutzera. Elizen arteko biblia 1 Sm 24,4\nEtxeko aziendategitik hel-du nintzen, sabela hustetik. Aingeru Epaltza «Mailuaren odola» - 166. orr.\nAparkatzea galaraztearren Udalak paratutako jardineretariko batera hustu nuen sabela. Aingeru Epaltza «Rock'n'roll» - 10. orr.\n· Aljerialat etorri berriak aldiz trenputxartzen ziren, izutzen eta sabel husten. Itxaro Borda «Zeruetako erresuma» - 244. orr.\neskuak sabel gainean (4); sabel barruan (5); sabel gainean (26); sabel gainean arrastaka (4); sabel gainera (3); sabel handi (7); sabel handi bat (3); sabel handia (6); sabel handiak (3); sabel hutsa (3); sabel inguruan (3); sabel izugarri (3); sabel puztua (5)\nsabela berdindu (5); sabela bete (18); sabela bete betean (3); sabela hutsik (7); sabela igurtziz (3); sabela ireki (9); sabela karruskaka (3); sabela ondo bete (3); sabela txikitzeko (3); sabela zabaldu (3)\nsabelaren barnetik oldartu (3); sabelaren barruan (4); sabelaren gainean (25); sabelaren kontra (11); sabelaren parean (3)\nsabelari eusten (3)\namaren sabelean (40); amaren sabelean bezala (3); amaren sabelean eratu (3); amaren sabelean sortu (3); arrainaren sabelean (4); balearen sabelean (5); bularrean eta sabelean (3); haurra sabelean (3); sabelean eraman (4); sabelean eratu (3); sabelean gora (4); sabelean izan (3); sabelean jo (11); sabelean jo zuen (3); sabelean sartu (3); sabelean sortu (9); sabelean tiro (3); sabelean zeraman (3); sabelean zeukan (3)\namaren sabeleko (4); sabeleko arazoak (3); sabeleko fruitua (11); sabeleko gaitza (4); sabeleko mina (14); sabeleko minak (3); sabeleko minez (4)\namaren sabeletik (38); sabeletik atera (3); sabeletik eztarrira (3); sabeletik irteten (5)


Ekainak 30 laguntza eskaerak aurkezteko epearen bukaera - Itsas Garapen Elkartea Flag Ekainak 30 laguntza eskaerak aurkezteko epearen bukaera - Itsas Garapen Elkartea Flag\n30 June, 2020 28 July, 2020 Ekaitz Urtiaga Martinez\n2020ko ekainaren 30ean amaitu da arrantza-eremuen garapen jasangarrirako 2020ko arrantza-sektoreko tokiko ekintza-taldeari (ATET) onartutako partaidetzazko toki-garapeneko estrategiaren (PTGE) babespeko proiektuetarako laguntzak emateko Aginduaren laguntza-eskaerak aurkezteko epea.\nMartxoaren 14ko 463/2020 Errege Dekretuak deklaratutako alarma-egoera luzatzen duen maiatzaren 22ko 537/2020 Errege Dekretuaren 9. artikuluan (COVID-19k eragindako osasun-krisiaren egoera kudeatzeko alarma-egoera deklaratzen du dekretu horrek), ebazten da eten diren administrazio-epeen zenbaketa berriz hasiko dela, 2020ko ekainaren 1etik aurrerako ondorioekin. Hala aurreikusi bada alarma-egoera indarrean dagoen bitartean onartutako lege-mailako arauren batean eta bere luzapenetan.\nBeraz, arrantza-eremuen garapen jasangarrirako 2020ko arrantza-sektoreko tokiko ekintza-taldeari onartutako partaidetzazko toki-garapeneko estrategiaren (PTGE) babespeko proiektuetarako laguntzen kasuan, ulertzen da eskaerak aurkezteko hilabeteko epea berriz hasiko dela 2020ko ekainaren 1ean, martxoaren 14ko 463/2020 Errege Dekretuak indarra galtzen duen egunean eta horrenbestez ekainaren 30a izan zen aurkezpen epearen azken eguna.\nDeialdi honetan, guztira, 136 laguntza-eskaera jaso dira diruz lagun daitezkeen hiru lerroetan, honela banatuta:\nEkoizpeneko inbertsioen lerroko proiektuetarako 69 eskaera.\nEnplegua sortzeko lerroko proiektuetarako 47 eskaera.\nEkoizpenekoak ez diren inbertsioen lerroko proiektuetarako 20 eskaera.\n2020ko agindua ikusi\nBerriak ekainak 30, epe bukaera permalink


Izena: Atxega Jauregia\nUsurbilgo hegoaldeko muturrean, Oria ibaiaren aldamenean dago Atxega jauregia, antzina izen bereko leinuaren etxe izan zena. Berez, eraikin bakartua da, oinplano angeluzuzenekoa -kanpoko harmailadi handia izan ezik-. Bi gorputz elkarri atxikiak ditu: bata nagusia, eta oinplano ia karratua du, eta hiru bizitza eta lau isuriko estalkia; bestea txikiagoa da, bi bizitza ditu eta hiru isuriko estalkia.\nEraikina manposteria igeltsuztatuz egina dago, eta hareharrizko harlandua du kantoietan, baoetako markoetan, bizitzak bereizten dituzten lerroetan eta elementu apaingarrietan. Horrek polikromia biziko itxura ematen dio eraikuntzari. Beheko solairua zalditegia izan zen antzina. Idi begiak ditu muturretan, eta dintel trapezoidaleko ate bat erdian, sarrerako harmailadi bikoitz bikainaren azpian. Sarbidea baketoi dotorez inguratuta dago, eta Atxegatarren armarriak eteten duen frontoi kurbadunari eusten dioten pilastrak ditu alboetan. Muturretan, antzina, balkoi kareldunak zituen, bigarren bizitzako idulki erdizirkularren gainean dauden balkoiekin lerrokatuta.\nElementu apaingarrietan baoen arteko medailoiak eta atearen apaindura aipatu behar lirateke; bao horiek zirkularrak dira lehen bizitzan eta karratuak bigarrenean. Alboetako pilastren buruan estalkia dago, modiloietan bermatuta eta gutxi irtena. Elementuen harmoniak eta aberastasunak jauregiko atal interesgarriena bihurtzen dute fatxada hau. Alboetako aldeak berdin-berdinak dira; lau bao ardatz dituzte, baina soilagoak dira.\nSolairuak garaiera handikoak dira eta, inguruko jauregi barrokoetan ohi denez, hutsarteen tipologia oso bitxia da (arkitektura tradizionaletik urrun samar daude). Eraikina XVIII. mendeko Gipuzkoako arkitektura aberatsaren adibide bikaina da. Multzoa edertzen duen berdegune batek inguratzen du.\nGaur egun, zaharberritze lanak egin eta gero, ostalaritzarako erabiltzen dute.


Arabako herri txikiek bat egin dute Argantzonen - Araba - Alea.eus\nArabako herri txikiek bat egin dute Argantzonen\nErredakzioa 2019-10-14 10:13\nAzken hilabeteetan garatutako lana borobildu zuten larunbatean, urriaren 12an, Argantzonen. Arabako herriek dituzten gabeziak aldarrikatu nahi zituzten, egun osoko egitarauaren bitartez, Herri Txikien Egunean. / Argazkiak: @HerriTxikiakBat\nUdan sortu zen Herri Txikiak Bat asanblada, aspaldiko "hutsunea" betetzeko. Herri txikietako gabeziek eta populazioaren zahartzeak kezkatuta, irtenbideak nahi dituzte. Hasieran bost herri bildu ziren: Buradon Gatzaga, Argantzon, Bernedo, Urizaharra eta Zanbrana. Orain Trebiñu, Korres eta Markinez ere batu dira.\nEta egutegian gorriz markatutako hitzordua iritsi zen larunbatean. Ekimen hau, ordea, ez da hemen amaitzen, izan ere, Arabako herri txikietako "gazteen arteko harremana" indartzea da haien helburua. Jaialdi honekin "aurrekari bat" finkatu nahi izan dute, "ondoren etorriko denari bidea egiten hasteko".\nGoizeko hamabietan hasiera eman zioten egitarauari, umeen txokoarekin. Horren ostean, gaueko ordu txikiak arte luzatu ziren egitarau oparo batekin: pintxo solidarioa, triki-poteoa, bertso-bazkaria, Arabako herrien bingoa, herri olinpiadak, zumba, ekitaldia eta kontzertuak.\nHerri txikiei entzuteko eguna\nEsti Lanao 2019 urr 11 Araba\nHerri Txikien Eguna antolatu du Herri Txikiak Bat asanblada, Argantzonen. Herriek dituzten gabeziak aldarrikatu nahi dituzte, egun osoko egitarauan.


Hamad bin Khalifa Al Thani - Wikipedia, entziklopedia askea.\nHamad bin Khalifa Al Thani xekea (arabieraz: الشيخ حمد بن خليفة ال ثاني; Doha, 1952ko urtarrilaren 1a) Qatarko emirra izan zen 1995etik 2013ra.\n1995eko ekainaren 26a -\n← Khalifa bin Hamad Al Thani\nDoha, 1952ko urtarrilaren 1a (69 urte)\nMoza bint Nasser Al Missned (en)\nMishaal bin Hamad bin Khalifa Al Thani (en)\nKhalid bin Hamad bin Khalifa Al Thani (en)\nJoaan bin Hamad bin Khalifa Al Thani (en)\nJasim bin Hamad bin Khalifa Al Thani (en)\nAl-Mayassa bint Hamad bin Khalifa Al-Thani (en)\nMaha bint Hamad bin Khalifa Al Thani (en)\nKhalifa Bin Hamad Bin Khalifa Al Thani (en)\nMohammed bin Hamad bin Khalifa Al Thani (en)\nAbdelaziz bin Khalifa Al Thani (en)\nAl thani (en)\nJosé Martí ordena (2000ko irailaren 14a)\nOhorezko Legioko gurutze handia (1998ko ekainaren 2a)\nKnight Grand Cross of the Order of the Bath (2010eko urriaren 26a)\nElisabet Katolikoaren Ordenaren lepokoa (2011ko apirilaren 20a)\nKnight Grand Cross of the Order of St Michael and St George (1997ko uztailaren 22a)\nOrder of Francisco de Miranda (1977)\nGrand Cross with Collar of the Order of the White Rose of Finland (2007ko apirilaren 22a)\nGrand Cross Special Class of the Order of Merit of the Federal Republic of Germany (1999ko maiatzaren 27a)\nGrand Collar of the Order of Prince Henry (2009ko apirilaren 20a)\nKnight Grand Cross with Collar of the Order of Merit of the Italian Republic (2000ko apirilaren 26a)\nGrand Cross of the Order of the Redeemer (2007ko ekainaren 20a)\nCollar of the Order of the Star of Romania (1999ko urriaren 24a)\nGrand Cross of the National Order of the Lion (1998ko ekainaren 11)\nEmblem of the Republic (2000ko abuztuaren 5a)\nGreat Nile necklace (1976)\nNishan-e-Pakistan (1999ko apirilaren 6a)\nOrder of al-Hussein bin Ali (1995)\nNational Maltese Order of Merit (2009ko abuztuaren 26a)\nKnight Grand Cross in the Order of the Netherlands Lion (2011ko martxoaren 9a)\nOrder of King Abdulaziz al Saud (1976)\nOrder of Lakandula (2012ko apirilaren 11)\nOrder of the Liberator (2010eko maiatzaren 23a)\nBere aita, Qatarko emir Khalifa ibn Hamad al Thani xekea, agintaritzatik bota zuen estatu-kolpe odoltsu batean, 1995ean. Xeke zaharrak berak ere lehengusu bati kendu zion agintaritza 1972an, eta Suitzan oporretan zela bere seme zaharrak gobernuaren erantzukizuna bere gain hartu zuen. Mundu osoko herrialdeek berehala onartu zuten Qatarko agintari berria.\nXeke gazteak ikasketa militarrak egin zituen Britainia Handiko Errege Akademia Militarrean, Sandhursten. Atleta bikaina zen, eta bere herrira itzuli zenean, atletismo-programak antolatu eta bultzatu zituen. Printze oinordeko zela, gudarosteko buruzagi nagusi izendatu zuten 1972an, eta Defentsa-ministro 1977an. Emir-kargua eskuratu baino lehen, gobernuko administrazioaren eta arazo militarren ardura hartu zuen. Petrolioa, merkataritza eta kanpo-politika ere beraren esku egon ziren.\n1995eko estatu-kolpea aitaren eta semearen bi urteko tirabira handien ondorioa izan zen. Agintaritza eskuratu orduko baimena eman zuen Qatarko burtsa hiriburuan jartzeko; ministro-talde berria izendatu zuen; gobernu- eta ondorengotza-lege berriak onartu zituen, eta Lehen Ministro izendatu zuen bere burua, Defentsa-ministro eta gudarosteko buruzagi nagusi karguei uko egin gabe. Abdullah bere anaia izendatu zuen laguntzaile. Hamad xekea arabiar buruzagi liberala da, Israelekin harremanak onbideratzen saiatu da, eta Estatu Batuei zentro militarrak eraikitzeko baimena eman die.\nWikimedia Commonsen badira fitxategi gehiago, gai hau dutenak: Hamad bin Khalifa Al Thani


2018ko ordenantzetan bereziki ongizate arloan garrantzitsuak diren hobariak onartzea lortu du Oñatiko EAJ-PNVk - - Goiena.eus\n2018ko ordenantzetan bereziki ongizate arloan garrantzitsuak diren hobariak onartzea lortu du Oñatiko EAJ-PNVk\nEAJ-PNV Oñati 2017-10-11 09:35\nIaz bezala, 2018an ere udal-zerbitzuetan behar gehien duten herritarrentzako hobari eraginkor eta garrantzitsu gehiago txertatzea lortu du udal-talde jeltzaleak. Halaber, EAJ-PNVk EH Bilduren udal gobernuaren konpromisoa lortu du lehenbailehen arautzeko OHGZ eta EIOZen hobariak ordezkatzeko ordenantza.\nJoan den ostegunean, hilak 5, onartuta gelditu ziren, EAJ-PNVren aldeko botoekin, 2018rako ordenantza fiskalak Oñatiko udaleko Osoko Bilkuran. Horren harira, jeltzaleak pozik agertu dira behar gehien duten pertsonei zuzenduta aurkeztu dituzten proposamenak aurrera ateratzea lortu dutelako.\nHoriek horrela, iazko gizarte-ikuspegiari jarraiki, 2018ko ordenantza fiskaletan ere gizarte-ongizate arloan eraginkorrak eta garrantzitsuak diren hobari gehiago txertatzea lortu du EAJ-PNVren udal-taldeak. 2017an ludotekako eta Gaztelekuko ikastaroetan, eta Jabetza eskolako tasetan lortu zituen hobariak; datorren urteari begira, hobari horiek kiroldegiko, euskaltegiko eta kultur etxeko tasetan ere aplikatzea lortu du. Hobari horiek eragin zuzena izango dute herritarrengan, bereziki, behar gehien duten oñatiarrengan: DSBren onuradunengan, kide ugariko zein guraso bakarreko familiengan eta genero-indarkeriaren biktimengan, esate baterako.\nZergei dagokienez, EAJ-PNVk udal-gobernuaren konpromisoa lortu du OHGZ eta EIOZen inguruko hobari eta salbuespenak ordezteko ordenantzak berehala erregulatzeko; hala, onuradunek urtarrilaren 1etik aurrera jaso ahal izango dituzte aipatu hobariak. Izan ere, araudi-aldaketa egonda, aipatutako bi zergen gaineko hobariak ordenantza fiskalen dokumentutik desagertzen dira, eta, ondorioz, horien onuradun diren herritarrak (DSBren onuradunak, guraso bakarreko familiak, genero-indarkeriaren biktimak, nekazaritza-sektorea…) onurarik gabe geldituko dira. EAJ-PNVren proposamenari esker, onuradunek orain arte bezala jaso ahal izango dute hobaria.\n2014az geroztik, EAJ-PNV kezkatuta dago zabor-bilketak eragiten duen defizita dela eta. Jeltzaleen iritziz, ez da Udal Elkarteak gomendatzen duen gastu-mailarekin bat datorren udal tasa aplikatzen. “Etxebizitza bakoitzak urteko 131,13€ ordaintzen ditu zabor-bilketagatik, eta horrek, bizileku eta urteko, 20€-ko defizita sortzen dio Udalari”, azaldu dute jeltzaleek. Ildo horretan, datorren urteari begira zabor-bilketa tasa 2€ igotzea proposatu du EAJ-PNVk (%2.6). Modu horretan, pixkanaka, zerbitzuaren defizitari aurre egiten zaio, eta, etorkizunera begira, saihestuko egingo da 2017an ezarri zen bat-bateko igoera. “EAJ-PNVk etorkizunera begira egin du tasaren igoera-proposamena: “Gaur egun EH Bilduren gobernuak aplikatzen duen diru-bilketa baina bide zuzenagoa eta orekatuagoa dela uste baitugu”, gehitu du udal- taldeak.